Электрокарлар даври: Германия автосаноати дунёдаги етакчилигини бой беряптими? — Sof.uz\nЖАҲОН 12,172,268 7,071,488 552,166\nЎЗБЕКИСТОН 11,259 7,060 47\nЭлектрокарлар даври: Германия автосаноати дунёдаги етакчилигини бой беряптими?\n20.11 17:06 515 Таҳлил\nГерманиянинг Штутгарт шаҳрида очилаётган янги Тесла дўкони\nДунёдаги ҳеч бир мамлакат Германиячалик ўз автосаноати билан фахрлана олмайди. Автоолам ветеранлари Карл Бенц, Готлиб Даймлер и Фердинанд Поршелар Германияда миллий қаҳрамонлардир.\nГермания 2018 йилда 5,1 миллион дона машина ишлаб чиқарган ва уларнинг 78%ини экспорт қилган. Умумий ишчи кучининг 4%и – 1,75 миллион киши бу соҳада банд ҳисобланади. Ташқи савдода автомобиллар ва уларга алоқадор соҳалар Германия экспортининг 50%ини ташкил қилади.\nБироқ энди вазият ўзгармоқда. Глобал автосаноат тепадан пастга қараб ўзгаришларнинг дастлабки босқичида. Келажак автомобили ўзаро алоқавий (Connected), автоном (Autonomus), умумий (Shared) ва асосийси, электрда юрадиган (Electric) бўлади (инглизча акроними CASE). АҚШнинг Тесла компанияси мана шу тўртта тренддан учтасини ўзида мужассамлаштиришга муваффақ бўлди.\nНемис автоишлаб чиқарувчилари уч сабаб туфайли CASE билан биринчилардан бўлиб дуч келишди:\nҲам Европа иттифоқи ҳам Европанинг алоҳида шаҳарлари томонидан карбонад ангидриднинг миқдорини камайтириш учун чиқарилаётган қонунлар;\nҲашаматли немис седанларининг икки йилдан бери бозорда улуши тобора ортиб бораётган Тесла билан тўғридан тўғри рақобати;\nГлобал автосаноат ривожи шу йўналишда кетаётганлиги.\nАмерика машинaлари ковбойча ажойиб, Японияники арзон ва ишончли бўлса, немисларники юқори технологияли ва аниқ ишлайдиган бўлган. Агар Германиянинг тажрибали муҳандислари янги технологияларни ўзлаштира олмасалар, унда ким ёрдам беради?\nАфсуски, немислар 20 йилдан бери айланма йўлларда адашиб қолишди. Японлар гибрид автомобиллар ишлаб чиқараётган бир пайтда немислар дизел нархини икки баробар арзонлатишди – бу эса муваффақиятсизликнинг бошланғич нуқтаси эди. Бошқаларга етиб олиш учун энди улар “югуришлари” керак. Яқинда Vokswagen Group иккита электрокарни намойиш этди: Audi e-tron ҳамда Porsche Taycan ва 2040 йилга келиб яна ўнлаб электрокарлар ишлаб чиқариш режасини маълум қилди.\nDer Spiegel таъкидлаганидек, дизел можароси "охир-оқибатда барча соҳада модернизация қилишга туртки бўлди. Соҳага бўлган ишонч шу қадар ёмонлашганки, Германия автомобил компаниялари раҳбарлари ва кузатув кенгашлари туб ўзгаришларнинг муқаррарлигини тан олишга мажбур бўлишди”.\nНоябрь ойи бошида Vokswagen Германиянинг Цвиккау шаҳрида “Европадаги энг катта ва самарадор электрокар заводи” қуриб, унда ID.3 хетчбекини серияли тарзда ишлаб чиқара бошлагани билан тарихга кирди. Тўлиқ қувват билан ишлаганда, завод йилига 330 минг автомобил ишлаб чиқаради.\nБироқ, Vokswagen ҳали ҳам электр инқилобининг бошида турибди ва Германиядаги рақобатчилари бу чизиқдан орқароқда.\n2013 йилда, BMW электрокарлар бозорида оммабоп бўлиши кутилган i3 юқори инновацион автомобилини тақдим этиши билан бу соҳадаги етакчиликни қўлга киритди. Бироқ, Der Spiegelнинг ёзишича, i3 молиявий муаммолар гирдобида, чунки углерод тола каби юқори технологияли эҳтиёт қисмлар ниҳоятда қиммат туради. Электр соҳасидаги изланишларини давом эттириш ўрнига BMW раҳбарияти асабийлашди ва i3 борасидаги изланишларни 2021 йилгача тўхтатиб қўя қолди.\nMercedes-Benz ҳам қараб тургани йўқ – компания CASE учун алоҳида бўлинма очди. Бўлинма аъзоси Сажжад Хон: “Биз тубдан ўзгаришимиз керак – шахс сифатида, бўлинма сифатида, компания сифатида, мамлакат сифатида. Агар бундай қилмасак олдинда қийин кунлар кутмоқда”, - деди. Mercedes ўзининг электр кроссовери EQC ишлаб чиқаришни май ойида бошлаган ва 2020 йилга келиб 20 га яқин моделларни тақдим этишини та’кидламоқда.\nАйни вақтда Калифорниядаги Tesla заводларида ҳаёт ҳар қанчонгидан ҳам қизимоқда. Tesla заводининг кираверишига шундай ёзилган: “Дунёнинг барқарор энергияга ўтишини жадаллаштиринг”. Шунингдек, Tesla мижозлари ва ишчиларига ўзларини улкан ҳодисанинг бир қисми сифатида ҳис қилиш имконини бермоқда.\nЯқинда Тесла раҳбари Илон Маск Берлин яқинида Европадаги илк заводини қуришини эълон қилди. Немисларнинг уйида пойга ўйнамоқчи бўлаётган Тесла герман автосаноатини ёки курашга чорламоқчи ёки ҳамкорликка ёки иккаласигаям.\nАммо бу бозорда яна бир иштирокчи мавжуд – Хитой. Автосаноатдаги ривожланиш маркази Чин юртига қараб силжимоқда. Бу эса автосаноат ветеранларига бир неча фронтда муаммолар келтириб чиқаради.\nХитой глобал автоулов брендларининг қарорларига тобора кўпроқ таъсир кўрсатмоқда - сўнгги ойларда тақдим қилинган янги электрокарларнинг аксарияти Хитой бозорида дебют қилади. Vokswagen Хитойда анъанавий транспорт воситаларининг кучли савдосидан завқланди, аммо электрокарлар ҳақида гап кетганда, немис брендлари маҳаллий автомобилсозлар ва Tesla’дан анча орқада қолмоқда.\nСир эмаски, Хитой ўз автосаноатини эртароқ электрлаштириб бошлаган ва глобал бозорнинг бу қисмида энг юқорида бўлишни хоҳлайди. Германия (ва АҚШ) автомобил ишлаб чиқарувчилари электрлаштиришга уринишаётган бир пайтда, электрокарлар таъминот занжири юқори муҳандислик қобилияти билан бирга аста-секин Хитойга кўчиб ўтди.\nХитойнинг BYD ва CATL ширкатлари энг йирик электрокар батарейкалари ишлаб чиқарувчилари ҳисобланади ва уларнинг батарейка бозоридаги улуши 75 %ни ташкил қилади. Электр автобусларини ишлаб чиқаришда Хитой этакчи ўринни эгаллайди – дунё ё‘лларидаги 400 мингта э-автобусларнинг катта қисми Хитойнинг BYD ва Yutong заводларида ишлаб чиқарилади.\nНемис нуқтайи назаридан энг ёмон туш – ҳеч бўлмаса битта хитойлик автомобил ишлаб чиқарувчининг Европада “дарча” очиши. Қизиғи Хитойнинг энг йирик хусусий аутомобил ширкати Geely 2010 йилда Volvo’ни, 2013 йилда Лондон такси компаниясини сотиб олган. Иккала компания ҳам шиддат билан электрлаштирилмоқда. Geely Франкфурт аэропорти яқинида илмий-тадқиқот ҳаби очди ва у муҳандисларни ва Европанинг автомобилсозлиги мутахассисларини жалб қилмоқда. Der Spiegel'нинг таъкидлашича: "Geely Франкфурт яқинида офис очишни афзал кўрди, чунки Хитойда ҳанузгача немис муҳандислигига катта ҳурмат билан қарашади ва улардан ўрганишни жуда хоҳлашади. Бундай ҳис-туйғулар немис қулоқларига ёқади, аммо хитойликлар қачонгача бундай камтар бўла олишаркин?"\nДубайда ушланган Instagram юлдузининг уйидан 37 миллион доллар ва 13 та люкс автомобил чиқди (видео+фото)\n7.07 09:48 3751\n6.07 15:09 3652\nКеча, 16:44 1547\nБухорода тез ёрдам ходимлари мудҳиш аварияда ҳалок бўлди (фото)\n8.07 11:15 1464\nСамарқандда туғилган сиам эгизаклари вафот этди\n6.07 15:27 1351\nБААда коронавирус инфекциясини аниқлаш учун итлардан фойдаланилмоқда\nҲозиргина 2 Жаҳон\nЎзбекистон бўйлаб кучсиз зилзила кузатилди\n11:59 115 Ўзбекистон\nҲали қандайдир «сеҳрли рецептлар» йўқ – Президент коронавирус бўйича халққа мурожаат қилди (видео)\n11:52 93 Ўзбекистон\n11:51 4 Ўзбекистон\nТошкентда коронавирусга чалинган 83 ёшли онахон вафот этди\nБугун, 11:15 110 Ўзбекистон\nКарантинда ишга велосипед, скутер ёки таксида қатнаш мумкин. 10 июлдан жамоат транспорти тўхтатилади\nБугун, 10:46 201 Ўзбекистон


Ўзбекистон Германияга тўқимачилик маҳсулотлари ва мева еткизиб беради\nБу ҳақида Тошкентда бўлиб ўтган Германия – Ўзбекистон ишбилармонлар кенгашида эълон қилинди. Учрашувда Германиянинг 50дан ортиқ корхонаси вакиллари қатнашди.\nГермания бизнес тузилмалари вакиллари Ўзбекистон билан ҳамкорликнинг истиқболи катта эканлигини таъкидлашди. CLAAS компанияси бошқармаси вакили Ян Морнинг сўзларига қараганда, Германия делегациясининг ташрифи – ўзаро манфаатли ҳамкорликни ривожлантириш белгисидир.\nМорнинг сўзларига қараганда, Германия делегацияси Тошкент Халқаро Сармоя форуми бошланишини сабрсизлик билан кутмоқда. Ушбу форум узоқ муддатли ҳамкорликни йўлга қўйишга ёрдам беради.\nЎтган йил мобайнида Германия билан савдо-сотиқ 16 фоизга ошиб, 685 миллионни ташкил қилди. Ушбу кўрсаткич 2015 йилнинг ҳозирги даврига қадар 400 миллионни ташкил қилди. Охирги 15 йил давомида Германия Ўзбекистон иқтисодиётига 800 миллион доллар сармоя киритди.


«Партия раиси ёки Маданият вазири бўлишим мумкин эди!» – Хуршид Даврон билан катта интервью - EFFECT.UZ\n. 20:32 | 17.01.2021\nEffect.uz мухбири Аброр Поёнов – Ўзбекистон халқ шоири, устоз журналист, тарихчи олим, миллий телевидениемизда кўп йиллар давомида фаолият юритган жонкуяр инсон, шунингдек, мамлакатда ўзбек ва жаҳон адабиётининг медиа – архивини ярата олган – Хуршид Даврон билан катта интервью ташкиллаштирди.\n«Бош прокурор мендан узр сўраган эди. У воқеаларни ким уюштирганлигини жуда яхши биламан!» – Хуршид Даврон билан катта интервью\nТаклифимизга йўқ демаганлигингиз учун сизга раҳмат. Саноқли кунлардан сўнг буюк мутафаккирларимиз Aлишер Навоий ҳамда Бобур ҳазратларининг таваллуди нишонланади. Ҳозирда уларнинг мактаб дарсликларига киритилган асарлари, умуман ижод бўстонидан намуналар ўқувчилар ёшига мослаб қўйилганми?\n– Таклиф учун хурсандман. Ўринли савол. Навоий ижодини ўрганишнинг ўзи жуда мураккаб жараён. Бу ҳақда, аниқроғи, бу соҳадаги камчиликлар-у хатоликлар ҳақида соатлаб гапириш мумкин.\nЁшлигимдаги бир воқеани айтиб берай. Катта(адабиётчи эмас, техника соҳасига тегишли) бир олим менга «Хуршиджон, бу одамлар Навоийни тушунмаймиз дейишади. Мана, мен бир достонларини ўқиб чиқдим, ҳаммасини тушундим. Бирон жойда қийналганим йўқ», деб айтиб қолди. Суриштирсам, бу инсон Навоий достонининг насрий баёнини ўқиган ва уни аслият деб билган экан. Гарчи «Хамса»га жамланган беш достон насрий баёнининг яратилгани катта воқеа бўлганини таъкидлаган ҳолда, юқорида айтиб берган воқеа сабаб бу насрий баёнлар Навоий ижодини билиш учун зарур ёрдамчи манбалардир, холос.\nНавоий ҳам туркий, ҳам форсий тилда ижод қилган, “Қуръони Карим”ни ва бошқа исломий китобларни мукаммал билган. Унинг бутун ижоди араб, форс ва туркчадаги буюк асарлардан сув ичган. Айни шу сабабдан, Ҳазрат Навоийни академик шоир дейишимиз мумкин. Демак, унинг асарларини билиш, англаш учун ҳам катта билимга, яъни академик билимга эга бўлиш талаб этилади.\nИжод кўлами кенглиги борасида бутун туркий оламда Навоийга етадигани йўқ. Шу сабабдан мен доим таъкидлайман, Навоий ижодини Ўзбекистоннинг 30 миллиондан зиёд аҳолисидан 50 минггинаси тушунса ҳам бу жуда катта гап. Тўғри, айрим рубоийлару ғазалларининг маъносини англашда оддий китобхон қийналмаслиги мумкин – аммо, Навоий ижоди фақат шулардангина иборат эмасда.\nБарча Навоийни тушуниши шарт деган қараш ҳам тўғри талқин этилиши лозим. Навоий ижодини тўлиқ биламан дейдиган одам нафақат Ўзбекистонда, балким дунёда ҳам топилмаса керак. Унинг мероси чексиз коинотга ўхшайди. Шахсан ўзим узоғи билан 30 фоиздан сал зиёдроқ қисмини очиқ ва яхши англаган бўлишим мумкин. Тушунмаган жойларини эса махсус луғатлар билан англашга уринаман. Шундай экан, Навоийни ҳамма ўзбеклар билиши шарт деган нарса қуруқ даъводан бошқа нарса эмас.\nАслидаку, Аброржон, Ҳазрат Навоий ҳақида мен билан эмас, Иброҳим Ҳаққулдек зукко навоийшунос билан суҳбатлашган маъқул.\nМен Мирзо Бобурни кўпроқ ўрганганман. Унинг ҳаёти ва ижодига доир қисса, драма, рубоийларига шарҳлар ва эсселар ёзганман. Мана, иккаламиз ўзбек тилида гаплашяпмиз. Бироқ, бу тоза ўзбек тили эмас, замонавийлашган ўзбек тилидир. Aсл тилимизни «Бобурнома» ва шунга ўхшаган кўплаб асарларда акс этган сўзларда намоён деб биламан. Чиғатой ёки эски ўзбек тили деб аталган тил ўз вақтида Сибириядан тортиб то Ўрта ер денгизига қадар бўлган ҳудудларда яшовчи халқлару элатлар учун тушунарли бўлган.\nКейинчалик Туркияда, собиқ советлар империяси таркибидаги турк ўлкаларида имло, алифбога нисбатан ўтказилган турлича ислоҳотлар туфайли салбий натижалар юзага чиққан, туркчада сўзлашганлар бир – биридан узоқлаштирилган.\nБу жараён қандай кечгани, унинг зарарли оқибатлари ва бугун нима қилиш кераклиги ҳақида олимлар гапирмаётгани, тадқиқотлар қилмаётгани ачинарли ҳолдир.\nТилимиз илдизларининг бузилишининг кўп сабаблари бор, уларнинг бири, араб имлосига ўтиш жараёни билан боғлиқ. Сабаб, араб имлосига ўтилгандан кейин анчагина асл туркий сўзлар мағзи, маъноси араб имлоси товушларига мослаштриб ёзила бошлагани учун бузулиб бораверган. Вақт ўтгани сайин кўп сўзларни мана шу арабча имлода қандай ёзилса, ўшандай қабул қилаверганмиз. Биргина мисол келтириб ўтай. Тошкент деймиз, тўғрими? Тошкент ҳам ўзаги бузилган атамадир. У аслан «Чоч». Aрабча имло туфайли «Шош» бўлган. Кейин “Ш”нинг “Т”га айланиш хусусияти орқали «Тош»га ўзгарган.\nБиз бугун «Соч» деймиз. Олис қишлоқларимизда ҳеч ким «соч» демайди, «чоч» дейди. Соч қаерда? Бошимизда, яъни тепада. Шу сабабдан «Тепалик» атамаси «Чоч»нинг синоними сифатида пайдо бўлган Шарқу Ғарбда «Ҳамма шаҳарлар тепаликларда қад кўтарган» деган тушунча бор. Эски Тошкент ҳам ҳам тепаликда бўлгани учун «Чоч» деб аталган. Мана шундай мураккаб, қизиқ нарсалар борда. Қанийди, биронта ёш олим шу билан шуғулланса, деб орзу қиламан.\n«Бобурнома»га келсак, унинг ҳам насрий баёни нашр қилинди. Мен бу нашрни ҳам китобхонлар учун ёрдамчи қўлланма сифатида зарур деб биламан. Аммо, ўзим «Бобурнома»ни аслиятини ўқишни маъқул кўраман. Хатоларимиздан бири баъзи олимларимиз, журналистларимиз ҳамма билган нарсани яна қайтариб «илмий янгилик» деб жар солаётганларидаям кўринади. Бир-икки йилча бурун газеталаримизнинг бирида «Темур тузуклари»и топилди деб жар солишди. Унинг топилганига эҳ-ҳее, ярим аср бўлган деярли. Мана шундай нотўғри ёндашишлар борда.\nAмир Темур ҳақида ёзяпмиз. Aввал ҳам ёзилган, бундан кейин ҳам ёзилади. Аммо, аччиқ бўлсада, тан олиш керак, ёшлар бугун энг кўп Марсель Брионнинг кичкинагина рисоласини бошқа тарихий манбалар асосида бир неча баробар бойитган бир эронлик қаламкаш юзага чиқарган «Мен ким, Соҳибқирон Жаҳонгир Темур» асарини ўқияпти. Нега улар беш жилд қилиб ёзилган пенталогияларни ўқишмайди. Ҳамма гап шундаки, бу асарлар «Ёзишим шарт» деган иштиёқ билан эмас, «Амир Темур ҳақида ёзсам, мукофот оламан» деган иддао билан ёзилган.\nАмир Темурнинг 660 йиллиги нишонланган кундан бошлаб то шу бугунгача қанча асарлар ёзилди. Aйримлар фактларни билмасдан ҳам ёзди қават – қават қилиб. Ҳолбуки, Амир Темурни, унинг авлодлари тарихини билиш учун энг аввало тарихий манбаларнинг илмий нашрларидан бошлаш керак эди. Афсуски, иш ундай бўлмади.\nЎша юбилей йилидаям, кейин ҳам асосан бир пайтлари гугурт фабрикаси тарихини ёзиб юрган, илмий фаолиятини Амир Темурни қоралашдан бошлаган, мустақиллик келиши билан бир думалаб «темурчилар»га айланган олимларнинг китоблари нашр этилди, холос. Нима учун ишни тарихий манбаларни ўрганиш ва нашр этишдан бошлаш керак дедим? Амир Темур ҳақида шунча кўп асар ёзилгани билан уларнинг биронтасида Соҳибқирон билан баробар салтанатни бошқарган вазирлар ҳақида кенгроқ бирон бир маълумотни ўқиганмисиз? Йўқ, тополмайсиз. Ўша фаранг Брион асаридаги вазирларнинг тўқима исмларни олиб ишлатаверамиз.\nҲиндистоннинг Патта шаҳридаги кутубхонада шарқ ҳукмдорларининг вазирлари ҳақида китоб қўлёзмаси сақланади. Патта Ҳиндистондаги кичкина шаҳар бўлгани билан жуда ноёб китоблар йиғилган кутубхонаси бор. Ўша мен айтган китобда Амир Темурнинг вазирлари ҳақидаям маълумотлар бор. Aнча олдин, ўтган асрнинг 70 йилларида тожикистонлик олимлар ўша ерга боришдида, ўзларига керакли манбани – сомонийларга тегишли қисмини олиб келишди.\nҲарқалай, улар чоп этган ҳисоботларда Темур ва темурийлар вазирлари тўғрисида ҳам ёзилган қисмлар борлигини айтиб ўтиб кетишган. Ўша пайтдаям, орадан шунча вақт ўтиб ҳозиргача биздан биров бу манбани ўрганиш билан қизиқмади. Илмдаям, адабиётдаям Aмир Темур ҳақида ҳеч нимани билмайдиганлар ёзган асарларни таржима қилиш билан банд бўлдик. Фаранг, рус романларидаги бадиий тўқималарни илмий ишларга кўчирдик. Таассуфки, шулар асосида илмий иш қилиб, диссертация ёқлаганлар ҳам бўлди. 340 бетдан зиёд «Амир Темур салтанатида хавфсизлик хизмати» деб номланган сохта илмга асосланган китоблар нашр этилди.\nБуларни тартибга соладиган ягона тизим йўқ бизда. Илм учун ақл билан бирга фаросат ҳам керак. Мустақиллик йилларида сал қўшилди демаса, тарихимизга оид илмий тадқиқотлар Совет пайтидалигича турибди. Очиғини айтсам, совет пайтидан ҳам пастлашиб кетилди. Aброржон, шуларни гапиришимга мажбур қилдингиз. Бироқ, мен бу гапларни 40-45 йилдан бери айтиб келяпман. Фойдаси бўлса қанийди…\n«Бобурнома»да шахс, жой номлари кўп. Тушуниб ўқиш учун нима қилиш даркор?\n– «Бобурнома»ни мен қандай ўқиганман, биласизми? Биринчи марта фақат шахслар учун ўқиганман. Бошқа китобларда ўша киши исми чиқиб қолса махсус дафтаримга уни ҳам қўшиб қўяверганман. Шундан сўнг географик номлар бўйича изланганман. Бунга тахминан 40 йилча бўлиб қолди. Бирданига кўз югуртириб кетмаганман.\n«Бобурнома»даги ҳарбий атамалар луғатини яратиш ниятида иш ҳам бошлаган эдим. Ҳаммаси қолиб кетди.\nБунга сабаб молиявий муаммолармиди?\n– Ҳа. Асосий омил қийинчиликлар. Мен тенгилар энди кучга тўлган пайтимизда оғир синовларга дуч келдик?! Китоб чиқариш синди, орада қанча ишсиз юрдик. Aхир, бола-чақани боқиш керак эди. Мен телевидениега орзу қилиб эмас, тирикчилик, ижоддан четлашиб кетмаслик учунгина борганман.\n«Милий тикланиш» партияси тузилганда унинг илк раҳбари, ҳатто 1993 йил Маданият ишлари вазири бўлишим мумкин эди. Аммо, сиёсатчи бўлишга интилмаганман, ижодкор ўз ишини қилиши керак деб ҳисоблаганман. Ижоднинг ўзини сиёсат деб билганман. Яхши китоб – сиёсат, тарих ҳақида ёзсанг, бу ҳам сиёсат, деб тушунганман. Ҳозир ҳам шундай тушунаман. Моддий аҳволим танглигида йиллар давомида тўплаган кўп-кўп китобларимни сотдим. Самарқанддан чой олиб келиб, сотиб ҳам тирикчилик қилмоқчи бўлганман, аммо уддалолмаганман. 1990 йиллар оғир кечган.\nҲозиргача китоб чиқарсангиз қўлингизга уч-тўртта китоб тутқазишади. Олдин биз асарларимиз учун қалам ҳақи олардик. Бугунги кунда аксарият муаллифлар ўзлари пул тўлаб китоб чоп эттиришади. Мана, йигирма икки йилдан буён бирорта китоб чиқармаганимнинг асл сабаби. Мен китоб чиқармайман, майли шеърларим жойида қолиб кетсин деганман. Бу тўғри ёки нотўғри бўлганми, билмайман. Китобларимнинг охиргиси 1997 йилда босилган.\n«Квартиралар нархи қиммат. Оталар нон олсинми ёки боласига китоб?» – Хуршид Даврон билан катта интервью…\nҚизиққанлар ўқисин деган мақсадда ижодимни асосан интернет орқали ёритиб бораман. Aммо ҳаммасини жамлаб, набираларим учун бирин – кетин чиқариш ниятим йўқ эмас. Беморлик пайтида йўқлаб борганларимизда устоз Aсқад Мухтор: «Укалар, кечаси ишламанглар!» – деб насиҳат қиларди. Ижодкор зоти кундузи тирикчилик, бола – чақа ташвиши билан юриб асосан кечаси ишлайди. Тунги иш эса мияни қуритади. 20 йилча телевидениеда ишладим.\nТенгдошларимнинг бир қисми ҳукуматнинг турли маҳкамаларига ўтишди. Қолганлари бошқа ишларга, бир қисми қийинчиликлар оқибатида (Aллоҳ раҳмат қилсин) эрта вафот этишди. Ёшликда шижоату қувват бор эди, ҳозир бир қанча чала ёзилган қиссаларим ўша куч-қувватга муҳтожлигича ётибди.\nБиринчи қисм тугади. Давоми бор…\nАброр Поёнов суҳбатлашди\nАҚШда Moderna ва Pfizer вакциналари билан эмлангач 55 киши вафот этди\n5300 сўм: ИИВ маҳкумларнинг видеоконференцалоқа орқали учрашувига нарх…\n«Бош прокурор мендан узр сўраган эди. У воқеаларни ким уюштирганлигини жуда яхши биламан!» – Хуршид…


Бачадон нотўғри жойлашган бўлса гимнастика билан шуғулланиш керак!\nГинекологик касалликларни даволашда махсус даво гимнастикалари бор эканлигини билармидингиз? Аёллар касалликларининг қуйидаги турларида гимнастика билан шуғулланиш тавсия этилади:\n- бачадон ва чаноқ туби мушак-бойламларининг функционал заифлигида;\n- бачадон нотўғри жойлашганида;\n- аёл жинсий аъзоларининг сурункали дардларида, функционал сабабларга кўра сийдик тутолмаслигида ва ҳоказо.\nБунда даволовчи жисмоний тарбия машқлари организмни умумий чиниқтириш, чаноқ мушак тизими ва бойламларни мустаҳкамлашга қаратилган бўлади. Ҳар бир хасталик учун ўзига хос машқлар мажмуаси ишлаб чиқилган. Масалан, чаноқ туби мушакларини мустаҳкамлаш учун чалқанча ётган ҳолатда оёқларни букиш ва ёзиш, оёқларни ҳамда тиззаларни кериш-жуфтлаш, гавдани эгиш ва буриш машқлари бажарилади.\nБачадон орқага силжиганида қоринда ётиш, «тўрт оёқлаб» туриш, тирсак-тиззада туриш, думбани юқори кўтариб ва бошқа ҳолатларда бажарилади. Сўнгги ҳолатда оёқлар галма-галдан кўтарилиб, олдинга энгашилади, бу бачадон ҳолатини тўғрилашга ёрдам беради.\nБачадон кичик тоснинг ўрта чизиғи бўйлаб жойлашган. Унинг нотўғри жойлашиши орқага сурилишидир. Бу яллиғланиш жараёни оқибатида юзага келиши мумкин.\nБачадоннинг букилиши – бачадон бўйни ва тана қисми бурчаги ўзгарганлиги билан изоҳланади.\nМазкур ҳолатларга қарши амалга оширилувчи даво гимнастикаси мажмуаси бачадонни тўғри ҳолатга келтиради (ички қорин бўшлиғи босимини камайтиради, қорин бўшлиғи мушакларини бўшаштиради, бачадонни ўз оғирлиги таъсири остида олдинга оғиштиради). Даво гимнастикаси гинекологик массаж ва физиотерапия билан биргаликда ўтказилади.\nҚоринда ётган ҳолда тос тепага кўтарилади, қўллар эса ёнда. Оёқ тиззадан букилган ҳолатда қоринга олиб келинади. Кейин ён томонга бир оз ҳаракатлантирилади.\nҚўл ва оёқларда туриш (тўрт оёқ) ҳолатида бўлиб олгач, товонда ўтирилиб, қўллар орқага ташланади. Бир оздан сўнг тизза-тирсак ҳолатида 5 дақиқа юрилади.\nДЖТ машқлари парафин, балчиқлар, диатермия ва қинни ювишлар билан биргаликда олиб борилса, яхши натижа беради.\nМашғулотлар ҳар куни бошида 10 – 15, кейин 20 – 25 дақиқадан ўтказилиши керак. Машқлар аста-секин, юкламалар беморнинг умумий ҳолати яхшиланишига қараб берилади.\nМашқларни фақат мутахассис маслаҳати билан амалга ошириш лозим. Акс ҳолда билиб-билмай қилинган машқлар ножўя таъсирларга олиб келиши мумкин.


Вазирликлар бу йил қишда табиий газ эмас, кўмир ёқади\nХоразм вилояти, Гурлан тумани Вазир қишлоғида яшовчи тингловчиларимиздан бири “Эркин микрофон” билан боғланиб, қишлоқ аҳли уйлари бундан 20 кун муқаддам табиий газ таъминотидан узиб ташланганидан, юқори ташкилотлар бунинг сабабини вазирликларга тушунтириб бермаганидан шикоят қилди.\nУнинг айтишича, қишлоқнинг газ қувурлари узилган бир пайтда суюлтирилган газ ёки кўмир савдоси яхши йўлга қўйилмаган.\nАйни пайтда, дейди тингловчи, туман ҳудудида ўнлаб ғишт ва оҳак пиширувчи цехлар табиий газда ишламоқда.\n- Қишлоғимизда газни узиб ташлади.\nОзодлик: Қачон узиб ташлади?\n- 20 кунча бўлди.\nОзодлик: Нима учун узиб ташлади?\n- Юқоридан қишлоққа газ босими кам бўлганлиги деб, ўзи ëзи билан бекитиб қўйди, газни бермади. Шаҳардан 5 километр узоқликдамизда биз. Юқори ташкилотлар бу ҳақда биладими йўқми сизлар орқали айтиб кўрмоқчиманда мен.\nОзодлик: Юқоридаги ташкилотлар билиб-билмай дуч келган одам узиб ташламагандир. Тумангаз узиб ташлагандир.\n- Тумангаз узди, лекин бизлар тумангазга, ҳокимга, прокуратурага ариза бериб кўрдик. Бизлар аниқ маълумот ололмаяпмиз. Биз 2012-2013 йил қишида апрел ойигача газ ëққанмиз. Апрел ойида Қўшкўпир-Шовот-Гурлан деб линия тортилиб келган. Вазирга шунда бир юқори босимли линия келган. Бу линиядан ғишт заводлари, оҳак пиширадиган заводлар табиий газ билан пишиб турибдида. Ëзи билан шунча оҳаклар, ғиштлар пишди. Лекин халққа газ бермади.\nОзодлик: Исмингиз нима эди?\n- Вазир қишлоғи.\nОзодлик: Қувват ака, бутун қишлоқни уздими?\nОзодлик: Қандай қишламоқчисиз?\n- Булар кўмир билан сулютирилган газ етказиб берамиз дейди. Мана икки ойдан бери кўплар табиий газдан газ балонларга уланаяпти. Ўзинг борасан газ идорага шаҳарга. 6-7 километрга борасиз. Ўзинг борсанг бир ойдан кейин олиб келиб бериб турибди. Кўмирни Шовот туманидан 35-40 километр жойдан олиб келиш керак.\nОзодлик: Тоннаси неча пул?\n- Бизга “Вазир қишлоғининг ўзида шохобча очамиз. 101 минг сўмдан олиб келиб берамиз” деган эди. Лекин тарози йўқ дейди, яна бир бало дейди. Бугун эшитдим энди 145 минг сўмга чиқарибди. Яна ҳар тоннасига 30-40 минг чиқади. 150 минг сўмга олиб келиб беради. 5 тонна олиб келтирсангиз, ҳар тоннасига устига 30 минг қўшилади.\nОзодлик: Суюлтирилган газга келайлик. Бу анчадан бери бор гап. Суюлтирилган газ билан уй иситиб бўладими? Жуда қимматга тушиб кетмайдими? Ëки суюлтирилган газ билан уй иситаëтганлар борми?\n- Суюлтирилган газ овқат учун бўлса, кўмир берамиз деяпти. Унинг ярми эзик, майда. Янгиобод деган совхоз бор. Олдин совхоз бўлган, ҳозир қишлоқ. 25-30 километр чиқади уланган линияси. Улар ëқиб ўтирибди, лекин Вазирда газ йўқ.\nОзодлик: У куни Қашқадарëдаги тумангаз билан гаплашган эдим. Табиий газни узиб, суюлтирилган газга ўтказамиз, деди. Ўшанда битта савол бериш эсимдан чиқибди. Шу саволни сизга бермоқчиман. Мана табиий газни узди. Суюлтирилган газ билан аҳоли уйини иситади дейишаяптими ë фақат шу ошхонасигами?\n- Ошхонасига. Уйи куядию унинг у балон билан. Икки кун чидасин, уч кун чидасин. Уч кунга бир балонда энди, каттасидан. Суюлтирилган фақат овқат учун бўлади. Қандай бўлади энди қиши билан билмадик. Ҳозир машина заправка қиладиган жойлардан қилиб турибди. 30 литр заправка қилади бир балонга. 42-45 минг сўмдан қилаяпти. Шунақа қилиб қишлоқ кун кўраяпти. Энди унлар совияпти. На кўмири бор энди. Имкони борлар Шовот туманидан олиб келаяпти. Имкони йўқлар шохобчага қачон келаркан деб ўтирибди, дейди вазирлик Қувват ака.\nҚувват ака билан суҳбат


Бахт калити — Dilkashradio.com\nАссалому алайкум. Бахтни ҳамма хар хил талқин қилади. Кимдир уни пулда деб ўйласа, бошқаси тинчликда деб билади. Аммо турмуш қуриш бахтини ҳеч нарса билан тенглаштириб бўлмайди. Ҳар бир вояга етган қиз, турмушга чиқиш, ораста, гўзал рафиқа бўлишни ич-ичидан орзу қилади. Ҳаммага ҳам мана шу орзусига етишиш насиб қилсин… бироқ гўзал, оқила, ишда илмда катта муваффақиятларга эришга, феъли ҳам ажойиб, аммо…ёлғиз қизлар кам дейсизми?! Сизнинг танишларингиз орасида ҳам шундай қизлар бордир? Хўш, у нега шу пайтгача ёлғиз, нима учун бахти ҳеч очилмайди? Муаммо нимада? Руҳшунослар фикрича, бундай қизлар бир неча тоифага бўлинар экан.\nтоифа қизлар. Бундай тоифадаги қизларни қиролича дейиш мумкин. Келинг, уни бир қиз мисолида тушунтираман.\nШоҳсанам чиройли, очиқкўнгил, киришимли, қувноқ ва бамаъни қиз. Машинаси, уйи бор, олий маълумотли, яхши жойда ишлайди. Зиёли оилада тарбия топган. Шунга қарамай, ёши 28га чиқса ҳамки ҳамон оила қурмаган. У унча-мунча йигитни назарга илмайди. Бўлажак турмуш ўртоғига қўядиган шартларини эшитиб, неча йигитлар бу қиздан бир чақирим нарида юришларини тушунса бўлади. Бўлажак куёв ичмасин, чекмасин, яхши пул топсин, уни қаттиқ севсин ва Шоҳсанамдан ҳар томонлама «Бир калла балан бўлсин» эмиш. Бордию талабгор бу талаблардан бирортасига озгина бўлса-да жавоб бермасликка журъат этса, мағрур қироличамиз қошларини чимириб, шўрликни «брак»ка чиқарадилар. У ҳам бошқа қизлар каби оилали, фарандли бўлишни орзу қилади, аммо бу орзусига етишиш учун бир қадам бўлса ҳам ташлагиси йўқ. Ҳаёлидаги идеалидан воз кечгиси йўқ.\n2 – тоифа. Оғзи куйган қизлар. Бундай қизлар жуда эҳтиёткор бўладилар. Улардан бири Карима йигитларга ишонмай қўйган. Чунки талабалик даврида танишиб, севишган йигити уни алдаб, бошқага уйланиб кетган. Кейин ота-онасининг измига кўра бир йигитга унаштирилди, бироқ тўй бўлмай унаштирув бузилди. Маълум бўлишича, йигит гиёҳванд экан. Бундай қизлар ўз қобиғига ўралиб олиб, ҳеч бир йигитни яқинига йўлатмайди. Орадан бир қанча вақт ўтгач, унинг қалбидаги яралар битиб, қиз яна оила қуриш, фарзандли бўлиш ҳақида ўйлайдиган бўлди. Аммо энди ҳар бир йигит унинг кўзига алдоқчи, гиёҳванд бўлиб кўринади. Бундай қизларга қандай маслаҳат бермоқ лозим? Ундайлар бадгумонлиги сабабини англашга ҳаракат қилмоқликлари керак. Йигитларга озгина бўлса-да, ишонишни ўрганиши, кўнгил эшигини озгина очмаса, йигитлар уни таққиллатавериб охири чарчаши мумкин.\n3 – тоифа. Эрсиз қолмасам бўлди. Бу тоифадаги қизлар болалигидан келин бўлишга ҳавасманд бўлишади. У чиройли, қадди-қоматида ҳеч қандай қусур йўқ қиз. Бироқ совчи қўйган йигит бир-икки учрашувдан кейин йўқ бўлиб кетади. Айтишларича, у иккинчи учрашувдаёқ, ўзини йигитнинг хотинидай тута бошларкан. У бир-икки учрашувга чиққан йигитга ҳаддан ташқари эътиборли бўлиши йигитларни чўчитаркан. Бундай ҳолатда нима қилмоқ керак? Бунинг учун келажакка аниқ мақсадлар қўйиб, учрашувга чиққан йигитга эрдек қарашни бас қилишлари керак. Танишган йигитнинг шахсий ҳаётига тезда киришиб кетиш яхши ҳислат эмас. Бу йигитларни чўчитади. Бундай қизлар учрашувларда ўзларини эркин, оила қуриш худди уларга эмас, йигитларга керакдек тутишлари тўғри бўлади.


Қора седананинг фойдали ва шифобахш хусусиятлари: Уни қандай истеъмол қилиш керак? - Zamin.uz\nҚадимги ҳинд табобати ва Вавилонда гўзаллик ҳамда узоқ умр кўриш учун турли элексир ва косметик воситаларга қўшилган қора седананинг саломатлик ва ташқи кўринишга қўшадиган ҳиссаси бугунги кунда ҳам ўз аҳамиятини йўқотмаган.\nҚора седананинг оқидан қандай фарқ қилади?\nСедана қайси мамлакатда етиштирилганига қараб фарқ қилади, аммо унинг ранги тозаланган ёки йўқлигини билдиради. Бутуни қора рангда, мағзи эса ёрқин ор рангдан жигарранггача бўлиши мумкин. Тозаланмаган қора седана витамин ва микроэлементларга бой экани билан фойдали ҳисобланади.\nҚора седананинг фойдали хусусиятлари\nҚора седана кальцийга бой экани билан рекордсмен ҳисобланади. Унинг 100 граммида ушбу микроэлементнинг деярли кунлик меъёри (1000 мг) мужассам бўлади. Шунингдек, таркибидаги рух моддаси суякларни мустаҳкамланишига ҳисса қўшади.\nСедана «ёмон» холестеринларни камайтириш хусусиятига эга бўлган антиоксидантларнинг кони. Қолаверса унда қон босимини назорат қилувчи магний ҳам мавжуд.\nТерини мустаҳкамлайдиган, унинг эластиклигини оширишга ёрдам берадиган E витамини мавжуд экани сабаб ҳам терини седана ёғи билан массаж қилиш тавсия қилинади.\nТаркибидаги фойдали ёғлар боис ушбу маҳсулот ичаклар фаолиятини ҳам яхшилайди. Ундаги антиоксидантлар иммунитетни мустаҳкамлайди, клетчаткалар эса жигарни ҳимоя қилиб, организмдан токсинларни чиқариб юборишга ҳисса қўшади.\nКальций ва магний бирикмаси асабийлик ва стрессга қарши яхши самара беради. Триптофан ва тиамин эса организмда «бахт гормони» серотонин ишлаб чиқарилишига ёрдам беради.\nАёллар учун фойдаси\nСеданада организм учун зарур бўлган кальций, темир, B витамин, рух, фосфор, магний ва селен мавжуд экани сабаб ҳам энди она бўлган аёлларга канда қилмаслик тавсия қилинади. Шунингдек, менопауза вақтида ҳам яхши самара беради. Унинг таркибидаги фитоэстроген, аёллар гормони эстрогеннинг ўрнини босади ва организмни эрта қаришининг олдини олади.\nШарқ фитотиббиётида қора седана эшитиш ва кўриш қобилиятини яхшилаши, хотирани мустаҳкамлаши ҳаттоки оқарган сочлардан қутилишга ҳам ёрдам бериши таъкидланган. Японияда оқ сочли аёл ва эркаклар ўртасида тажриба ўтказилган бўлиб унга кўра ҳар бир иштирокчи кунига икки қошиқда қора седана истеъмол қилган. Орадан икки ой ўтиб иштирокчиларнинг сочлари қорая бошлаган.\nЭркаклар учун фойдаси\nСедана таркибидаги рух ва мис моддаси эркаклар саломатлиги учун муҳим. Ушбу микроэлементлар қон айланишини яхшилайди, А ва E витаминлари ҳам фойдали ҳисобланади.\nҚанча миқдорда истеъмол қилиш керак?\nКунига 2-3 чой қошиқдан истеъмол қилиш кунлик меъёр керак.\nСедана ёғидан нафақат таом тайёрлашда, балки косметологияда ҳам самарали фойдаланиш мумкин. Намлантирувчи ва антиоксидантлик хусусияти билан саломатлик ва ташқи кўринишдаги муаммоларни бартараф этади ва шунинг учун ҳам ушбу маҳсулотдан косметик воситалар ва совун ишлаб чиқаришда фойдаланилади.\nКимларга тавсия қилинмайди?\nБуйрак ва сийдик пуфагида муаммо бўлганлар седана қўшиб тайёрланадиган таомлардан узоқроқ туриши керак. Етарлича калорияга бой экани, унинг 100 граммида 560 ккал бўлгани сабаб ҳам парҳез қилаётганларга тийилиш маслаҳат берилади.\nҚандай сақлаш керак?\nҚоронғи ва салқин жойда герметик контейнер ичида бўлса, қора седанани уч ойгача сақлаш мумкин. Ярим йил давомида сифати бузилмаслиги ва айнимаслиги учун музлаткичга қўйиш керак. “Замин” янгиликларини “Twitter”да кузатиб боринг\nСалатларни ташқи кўриниш ҳамда саломатлик учун янада фойдали қилувчи 5 та маҳсулот\n5-01-2021, 20:13, Ҳаёт тарзи\n24-11-2020, 18:34, Ҳаёт тарзи\n10-08-2020, 21:50, Ҳаёт тарзи\nБугун, 13:25, Ҳаёт тарзи


Туризмни ривожлантиришнинг 23 имконияти - Халқ сўзи\n21:55 02 Июнь 2020 Welcome to uzbekistan\n1.2020 йил 1 июндан «яшил» ва «сариқ» тоифадаги ҳудудларда ички туризм қайта йўлга қўйилди\n2. Ўзбекистон Республикасига фуқаролари киришига рухсат бериладиган мамлакатлар рўйхати тузилади.\n3. Туроператорлар, турагентлар ва жойлаштириш воситалари 2020 охирига қадар фойда солиғини ярмини (50 фоиз) тўлайди.\n4. Туроператорлар, турагентлар ва жойлаштириш воситаларига 2020 ва 2021 йил якунлари бўйича зарарларни чекланмаган тарзда ўтказиш ҳуқуқи берилди.\n5. 2021 йил 1 январга қадар туристик йиғимларни ҳисоблаш ва тўлаш тўхтатилди.\n6. Жойлаштириш воситаларига алкогол маҳсулотлар билан чакана савдо қилиш ҳуқуқи учун маҳаллий йиғимини 12 ойда бўлиб-бўлиб тўлашга рухсат берилди.\n7. Туризм соҳасини қўллаб-қувватлаш жамғармаси маблағлари ҳисобидан 12 ой муддатга бир марталик мақсадли фоизсиз ссудалар ажратилади.\n8. Туризм соҳасидаги «стартап» лойиҳалар, инновацион бизнес ғоялари, ахборот дастурлари ва хизматларини қўллаб-қувватлаш учун 1,5 млрд.сўм маблағ ажратилди.\n9. Хорижий ошхона, тематик овқатланиш шохобчалари ҳамда овқат, озиқ-овқат маҳсулотлари ва сувенирларни етказиб бериш хизматларини ташкил қилиш лойиҳалари учун 100 млн.сўмгача грантлар ажратилади.\n10. Янги туризм маҳсулотлари ва йўналишларини ишлаб чиқиш ҳамда тарғиб қилиш учун гидлар учун 5 млн.сўм, туроператорлар учун 10 млн.сўм миқдорида грантлар ажратилади.\n11. 2020 йил 1 мартдан 1 июнгача давр учун жойлаштириш воситаларини қуриш учун аввал олинган кредитларнинг фоиз харажатлари қоплаб берилади.\n12. Жойлаштириш воситаларини қуриш учун аввал олинган кредитлар бўйича 2020 йил 1 июндан 2022 йил 1 январгача бўлган давр учун фоиз харажатларининг 10 фоизлик пунктгача бўлган қисми қоплаб берилади.\n13. Туризм соҳаси объектларини янги санитария-гигиена талабларига мувофиқлаштириш учун бериладиган кредитлар бўйича фоиз харажатларининг 10 фоизлик пунктгача бўлган қисми қоплаб берилади.\n14. Туризм соҳаси субъектлари томонидан айланма маблағни тўлдириш учун олинадиган кредитларнинг 10 фоизлик пунктгача бўлган қисми қоплаб берилади.\n15. 2021 йил 31 декабрга қадар меҳмонхона хизмати нархининг 10 фоизи миқдорида субсидия ажратилади.\n17. Камида 10 кишидан иборат хорижий туристик гуруҳлар учун мамлакатимизда тур ташкил этилганда туроператорларнинг авиа ва темир йўл чипталари нархининг 30 фоизи қисман субсидияланади.\n18. 2021 йил 1 июнга қадар меҳмонхоналарга тоифа олиш ёки ошириш учун реновация, реконструкция ҳамда моддий-техник базасини мустаҳкамлаш учун меҳмонхоналарнинг тоифасига қараб ҳар бир хона учун 5 млн. сўмдан 15 млн.сўмгача қисми қоплаб берилади.\n19. Ўзбекистон Республикаси Туризмни ривожлантириш давлат қўмитаси тасарруфидаги техникум ва коллежларга 2020 йилда барча тингловчилар давлат гранти асосида қабул қилинади.\n20. Жойлаштириш воситаларини қуриш учун аввал берилган кредитлар бўйича асосий қарз тўловлари 2020 йил 1 октябрдан 18 ойдан 24 ойгача узайтирилади.\n21. Дезинфекция ишларини олиб бориш учун жиҳозлар, техникалар, уларни бутловчи ва эҳтиёт қисмлари, алоқасиз бошқариладиган жиҳозлар, ҳидсиз дезинфекцияловчи воситалар 2022 йил 1 январга қадар божхона тўловларидан озод қилинади.\n22. Туризм соҳаси учун Инқирозга қарши кураш жамғармаси ҳисобидан 20 млрд.сўмдан ортиқ маблағ ажратилади.\n23. Туризм соҳасидаги техникумлар ва коллежларда 2020-2021 ўқув йилида мутахассисларни тайёрлаш учун Давлат бюджетидан маблағ ажратилади.\nБахтиёр Руҳитдинов, \nOʼzLiDeP Сиёсий кенгаши


Шавкат Мирзиёев Тошкент шаҳридаги бунёдкорлик ишлари билан танишди — фото – Bugun.uz\nЯнгиликлар - 22:01 · 21.01.2022\nШавкат Мирзиёев 21 январь куни Тошкент шаҳридаги бунёдкорлик ишларини кўздан кечирди. Бу ҳақда Президент матбуот хизмати хабар берди.\nМаълум қилинишича, улардан бири Юнусобод тумани, Шаҳрисабз ва Амир Темур шоҳ кўчалари кесишмаси ёнида қурилаётган «Tashkent Central Park» мажмуасидир. Ушбу инвестиция лойиҳаси Вазирлар Маҳкамасининг 2018 йил 5 декабрдаги қарорига мувофиқ амалга оширилмоқда.\nМажмуа учта 15 қаватли бинодан ташкил топади. Уларда беш юлдузли меҳмонхона, бизнес офислар, конференция зали, савдо шохобчалари, ресторанлар бўлади. Атрофда ландшафт дизайнли боғ, ер остида икки қаватли автотураргоҳ барпо этилади. Бугунги кунда биноларнинг асоси тикланган. Мажмуа 2023 йилда қуриб битказилиши мўлжалланган.\nТаъкидланишича, давлати раҳбари қурилиш ишларини жадаллаштириш, келгусида хизмат турларини кўпайтириш бўйича кўрсатмалар берган ва Олмазор кўчасида барпо этилаётган «Tashkent city mall» мажмуасини ҳам бориб кўрган. Бу ерда 29 қаватли меҳмонхона, 30 қаватли бизнес маркази, 4 қаватли савдо-кўнгилочар шохобчалар биноси бўлади. Уларнинг қурилиши жадал давом этмоқда ва 2023 йилгача ишга туширилиши кутилмоқда.\nШу ерда қурилиш ташаббускорлари ва инвесторлар билан қисқа мулоқот бўлди. Мажмуа минтақамиздаги энг йирик савдо марказларидан бири бўлиши, унда ва турдош соҳаларда 10 мингта янги иш ўрни яратиш мумкинлиги, яратилган имкониятлар кичик ва ўрта бизнес ривожига кучли суръат бағишлаши таъкидланган.\nШунингдек, Президент Шавкат Мирзиёев Тошкент шаҳар ҳокимлигида барпо этилган вазиятларни бошқариш марказини бориб кўрган. Ушбу марказ аҳолига замонавий хизмат кўрсатиш мақсадида ташкил этилган. 110 миллиард сўм маҳаллий бюджет маблағи ҳисобидан 4 қаватли бино қурилган. 60 та сервер, катта ҳажмли кузатув экрани, компьютерлар билан жиҳозланган.\nМарказ электр энергияси, табиий газ, сув ва иссиқлик таъминоти, йўл, транспорт, жамоат хавфсизлиги каби 60 дан ортиқ соҳа идораларининг биллинг тизими ва порталлари билан интеграция қилинган. Бу орқали мазкур соҳалардаги маълумотлар, барча маҳалла ва кўчаларидаги ҳолат геолокация орқали яққол кўриниб туради. Туманларга бириктирилган мутахассислар буни онлайн режимда кузатиб боради ва зарур пайтда тезкор хизмат кўрсатади.\nБундан ташқари, ситуацион марказ шаҳар инфратузилмасини таҳлил қилиш ва режалаштириш каби стратегик масалалар билан ҳам шуғулланади. Масалан, қаерда шифохона, мактаб ё болалар боғчаси қуриш, қайси йўл ёки муҳандислик тармоғини таъмирлаш зарурлиги тўғрисида хулоса беради. Марказда 100 нафарга яқин малакали мутахассислар ишламоқда.\nПрезидент ушбу марказ тажрибасини бошқа ҳудудларда ҳам жорий қилишга кўрсатма берган. Шу ерда Тошкент шаҳрида маҳаллабай ишлашни ташкил этиш бўйича йиғилиш ўтказилган. Мамлакатда барча соҳалардаги чора-тадбирлар ҳар бир маҳалланинг ўзида ташкил этилмоқда. Тошкент шаҳрида ҳам Маҳаллабай ишлаш агентлиги бошқармаси, 579 та маҳаллада ҳоким ёрдамчилари ва ёшлар етакчилари фаолият бошлаган.\n«Бу икки тизим вакиллари, яъни ҳоким ёрдамчилари ва ёшлар етакчилари маҳалладаги ислоҳотчи бўлади. Аҳоли ҳаётини яхшилаш, тадбиркорликни ривожлантириш, ёшларни касбга ўргатиб, ишга жойлаштириш масалаларида сизлардан умидимиз катта», — дейди Шавкат Мирзиёев.\nМутасаддиларга қаерда қандай соҳани ривожлантириш, ишсиз аҳолини қайси касбларга ўқитиш бўйича ҳар бир маҳалланинг иқтисодий асосларини ишлаб чиқиш топширилди.\n2022 йилда Тошкент шаҳри маҳаллаларида инфратузилмани яхшилашга бюджетдан 500 миллиард сўм ажратилиши маълум қилинди. Шунингдек, давлат томонидан маҳаллаларда бизнесни ривожлантиришга 476 миллиард сўм кредит ва субсидиялар берилади. Ушбу маблағлар ҳоким ёрдамчилари тавсиясига асосан, маҳалладаги энг долзарб бўлган ижтимоий ва коммунал масалаларга ҳамда тадбиркорлик лойиҳаларига йўналтирилиши айтилди.\nТошкент шаҳар ҳокимлигига шу пайтгача бирорта инвестиция лойиҳаси бўлмаган 271 та маҳалла учун лойиҳалар шакллантириб, уларга инвестицияларни жалб этиш бўйича топшириқ берилди. Янги саноат лойиҳаларини ишга тушириб, шаҳар экспортини 2 баробарга ошириш мумкинлиги қайд этилди.\nМаҳалла раислари, ҳоким ёрдамчилари ва ёшлар етакчилари билан суҳбатда давлатимиз раҳбари уларнинг энг асосий вазифаси иш самарадорлигини ошириш, маҳаллаларда ҳар бир оила ҳолидан хабардор бўлиб, «темир», «аёллар» ва «ёшлар» дафтарларига киритилганларга қўлдан келганча ёрдам бериш, инсон қадрини улуғлаш эканини таъкидлади.\nЁшлар етакчилари ҳар кун изланишлари ва ўз устида ишлашлари, туман ҳокимига янги таклифлар бериб боришлари кераклиги кўрсатиб ўтилди.\nМаҳаллаларда қурилиши режалаштирилган ижтимоий иншоотлар лойиҳаси ҳам кўриб чиқилди.\n«Ҳудудгазтаъминот» акциядорлик жамияти томонидан амалга оширилаётган ишлар, Табиий газ истеъмолини ҳисобга олиш ва назорат қилишнинг автоматлаштирилган тизими натижалари ҳақида тақдимот ҳам ўтказилди.\nАввалроқ Шавкат Мирзиёев 10 январь куни қурилиш, йўл инфратузилмасини яхшилаш ва табиий газ таъминотига оид лойиҳалар билан танишганди. Шунингдек, давлат раҳбари 25 декабрь куни Ғузор туманидаги «Uzbekistan GTL» заводи очилиш маросимида иштирок этиш учун ҳудудга етиб борди. Журналист Азиза Қурбонованинг маълум қилишича, Президент очилишдан аввал мутасаддилар тақдимоти билан танишди.


Ёш чемпионнинг мақсади катта\nЖеткундодан Осиё федерацияси президенти, VIII ДАН ва қора белбоғ соҳиби Мурод Умаров ва унинг шогирдлари ҳақида газетамиз саҳифаларида кўплаб мақолалар ёзганмиз. Манкентлик Жаҳон ва Осиё чемпиони Ал Бухорий Ирисметов ҳақида бир неча мақола ёзганимиздан ҳам муштарийларимизнинг хабари бор.\n17-19 ноябрь кунлари Тошкент шаҳрида ўтган “Амир Темур кубоги” халқаро мусобақасида М. Умаровнинг яна бир иқтидорли шогирди Асет Анарбаев 63 килограмм вазнда олтин медалга сазовор бўлибди.\nТошкент вилоятининг Тўйтепа шаҳрида туғилган Асет 8 йил муқаддам мамлакатимизга кўчиб келган. Шундан буён унга Мурод Умаров мураббийлик қилиб келмоқда.\n– Жеткундо спорт турини машҳур шарқ яккакураш устаси Брюс Ли кашф этган. Жеткундо сўзининг асл маъноси – “Илгарилаган мушт йўли”. Бугунги кунда Алматида 18та, Қизилўрдада 7та, Шимкентда эса 4та мактаб фаолият юритмоқда. Асетнинг ёшлигида дзюдо билан шуғуллангани ҳозир жуда қўл келмоқда. У ўтган ойда Бишкекда ўтган мусобақада ҳам барча рақибларидан устун келиб, олтин медалга сазовор бўлганди, – деди М. Умаров.\nОсиё федерацияси президенти Мурод ака ҳозирги кунгача шогирдларига жеткундо сирларини ўргатиб келмоқда. Эндиги мақсад – 2018 йилнинг март ойида Бангокда ўтадиган жаҳон чемпионатига Асет Анарбаевни муносиб тайёрлаш.\n– Жеткундо тури дунё бўйлаб тез суръатда ривожланмоқда. Биргина Американинг ўзида 20 миллион одам айнан шу спорт тури билан шуғулланади. Хитойда эса 30 миллион. Қозоғистондаги шогирдларимнинг сони 4 минг нафарга етди, – дейди М. Умаров.\nШогирдининг жаҳон чемпионатида муваффақиятли иштирок этишига ишонаётган Мурод Умаров сахий, қўли очиқ ҳамюртларимизни ҳамкорликка, ёш спорт юлдузини қўллаб-қувватлашга чақиради.\nХуршид ҚЎЧҚОРОВ. Собиржон ИСАМАТОВ суратга олган, 2017-11-24, 18:55 208


07 май 2021, Тошкент вақти: 17:31\nБМТнинг атмосферани ифлослантираётган газлар ҳақидаги бу йилги ҳисоботида ёзилишича, 2015 йилги Париж конвенциясида кўрсатилган чоралар амалга оширилган тақдирда ҳам, дунё ҳарорати 3 градусга кўтарилади.\nМазкур кўрсаткични Париж конвенциясида белгилангандек, 2 градусдан оширмаслик учун 2030 йилгача дунё бўйлаб ҳавога чиқариладиган CО2 гази миқдори 42 миллиард тоннага тушиши керак. Қиёслаш учун: ўтган йилда Ер атмосферасига 52 миллиард тонна карбонат ангидрид чиқарилган.\nКуни кеча Жаҳон метереологик ташкилоти 2016 йилда Ер атмосферасидаги карбонат ангидрид миқдори рекорд даражага кўтарилганини билдирган эди. Ташкилот 30 октябрь куни эълон қилган ҳисоботда ёзилишича, ўтган йилда атмосферадаги CО2 концентрацияси миллионига 403,3 парчага кўтарилган. 2015 йилда бу кўрсаткич миллионига 400 парчани ташкил этган эди.\nМутахассисларнинг айтишича, атмосферадаги CО2 миқдорини озайтириш учун кўмир ишлатадиган заводлардан воз кечиш, ўрмонларни кесишни тўхтатиш, кўпроқ дарахт экиб, озроқ гўшт истеъмол қилиш керак.


ЕТАКЧИНИНГ САЛОҲИЯТИ - Ўзбекистон овози газетаси\nюқори бўлса, ҳар қандай масалага ечим топилади\nЎзбекистон Халқ демократик партияси Хоразм вилоят кенгаши томонидан «Фаол аёллар» қаноти етакчиларининг сиёсий салоҳияти ва тажрибасини оширишга бағишланган семинар-тренинг ўтказилди.\nСеминар ҳақида Хоразм вилоят партия кенгаши Хотин-қизлар ва ёшларнинг сиёсий фаоллигини ошириш масалалари бўлими мудири Нодира Одамбоева шундай дейди:\n— Ўқувни ноанъанавий шаклда ташкил этдик. Бунда ақлий ҳужум, баҳс-мунозара, кичик гуруҳларда ишлаш каби интерфаол усуллардан фойдаландик. Машғулотлар якуни бўйича ҳар бир кичик гуруҳнинг тақдимотлари таҳлил қилинди ва экспертлар томонидан баҳолаб борилди. Бу эса қанот етакчиларига ўз фикрларини очиқ баён қилиш, мавжуд муаммоларга ҳамжиҳатликда ечим топиш, фикр-мулоҳаза ва тажриба алмашиш, амалий таклиф ва тавсиялар ишлаб чиқиш имконини берди. Тадбир давомида рамзий «Идрок» дарахти муаммолар япроғи, ечимлар гули ва таклифлар меваси билан тўлди.\nСеминарда вилоят партия кенгаши масъул ходимлари, «Фаол аёллар» қаноти туман ва шаҳар бўлимлари етакчилари, халқ депутатлари маҳаллий Кенгашлари депутатлари, Фуқаролик жамияти шаклланишини мониторинг қилиш мустақил институти вилоят ҳудудий бўлинмаси мутахассислари иштирок этди. Асосий эътибор хотин-қизларнинг ижтимоий-сиёсий фаоллигини ошириш, электорат манфаатларини ҳимоя қилишда етакчилар ҳамда депутатлар ҳамкорлигини тўғри ва тизимли йўлга қўйиш, етакчиларда аъзолар билан ишлаш кўникмасини мустаҳкамлаш масалаларига қаратилди.\nТадбирда, шунингдек, «Фаол аёллар» қаноти фаолиятига оид ютуқ ва камчиликлар таҳлил қилинди. Етакчиларнинг семинар давомида олган билим ва кўникмалари синовдан ўтказилди. Тадбир иштирокчилари бундай семинар-тренингларни ҳудудий партия ташкилотларида ҳам ўтказишга келишиб олишди.\nЎзбекистон ХДП Хоразм вилоят кенгаши Жамоатчилик ва ОАВ билан ишлаш сектори мудири.


“Ювентус” МДҲнинг яна бир футболчисига харидор\nПирло кимни кўзлади?\nИталияда Мустақил Давлатлар Ҳамдўстлиги мамлакатлари футболчиларига ишонч тобора ортиб бормоқда.\nЭлдор Шомуродовга қизиқиш билдиргани ҳақидаги хабарлар тарқатилган “Ювентус” энди арманистонлик Генрих Мхитарянни ўз таркибига чорламоқда. Айни пайтда туринликлар футболчининг “Рома” билан янги шартнома бўйича музокара жараёнини кузатиб бормоқда. Агар қулай фурсат топилса, “Ювентус” мутасаддилари Мхитаряннинг агенти Мино Райола билан музокарага киришишни режалаштирган.\nТуринликлар ўз мақсадига етиш учун Мино Райола билан дўстона алоқага эга эканидан фойдаланиб қолмоқчи. Мхитарянинг “бўрилар” билан шартномаси шу мавсум якунига етади. Бироқ, клуб унинг ҳозирги маоши – 3 миллион евро эвазига битимни автоматик тарзда яна бир йилга узайтириши мумкин.\n32 ёшли футболчи жорий мавсум А Серияда 20 та учрашувда тўққизта гол уриб, саккизта голли пас узатди.


Иқтисодиёт 53 дақиқа олдин 0625\nЖаҳонгир Ортиқхўжаев ишбилармон ва тадбиркорлар дардига қулоқ солиш, уларнинг оғирини енгил қилиш, улар фаолиятига кенг йўл очиш ва уларга яқиндан ёрдам бериш бўйича олдинда турган вазифалар ҳали жудаям кўплигини тан олган.\nИқтисодиёт 43 дақиқа олдин\nТаиландликлар +5 даражага кўникишмаган — оғир.\nМактабларда қишки таътил қачон бошланиши маълум қилинди\n38 кишини олиб кетаётган Чили самолёти йўқолиб қолди\nМексикада ЙТҲ оқибатида 9 киши аммиакдан заҳарланиб ҳаётдан кўз юмди\nРоссия терма жамоаси Евро-2020да қатнашадими? ЖЧ-2022 мусобақасидачи?\nТупроқсиз деҳқончилик қилиш мумкинми? «Миллий банк» мижози жавоб берди


Ravon Россия бозорига қайтмоқда\nМарт ойида Ravon R2 модели Росстандартда сертификация қилинди.\nТОШКЕНТ, 9 апр – Sputnik. GM-Uzbekistan ўзининг Ravon бренди билан Россия бозорига қайтмоқда, деб хабар қилмоқда Россия ОАВлари. Бу сафар Ravonнинг Россияга қайтиши бу миш-миш эмас кўпроқ ҳақиқатга ўшайди, деб ёзади Autostat нашри.\nБиринчидан, 2019 йилнинг март ойида Росстандартда Ravon R2 модели сертификация қилинди. Ravon R4 ва Nexia R3 моделларининг сертификати муддати ҳали тугамаган.\nИккинчидан, Ravon автомобиллари 3 апрелдан бошлаб қўшни Беларусга экспорт қилина бошланди.\n"Демак, компания бизнинг бозорларда ўзининг нархлар сиёсатини белгилаб олган ва энди автомобиллларни Россия бозорига олиб келишга ҳам ҳеч нарса тўсқинлик қилмайди", - деб хулоса қилишган Autostat муаллифлари.\nЭслатиб ўтамиз, Ravon автомобиллари Россия бозорида автомат узатмалар қутисига эга бўлган энг арзон автомобиллар эди. ЎТган йилнинг биринчи чорагида Ravon Россияда 5000 га яқин автомобиль сотган, кейин автомобиллар етказиб бериш тўхтатилган эди.


Амирхон Умаров: Mediacompas дарслари орқали 5 ойда 9 хил касбни ўрганган юртдошларимиз учун бўш иш ўринлари мавжуд!\n16:32 / 26.09.2020\n«Ҳозирги кунда талаб ортиб бораётган лекин мутахасис кам бўлган соҳаларни танлаб: тв-радио бошловчилик, журналистика сирлари, сухандонлик, репортёрлик, режиссёрлик, продюсерлик, SMM хизмати, операторлик ва монтаж устаси каби касб-ҳунарлари бўйича инновацион Mediacompas дарсларини яратдик.\nУшбу дарсликларнинг мақсади медиа оламининг ривожланиш жараёнида бизга медиа соҳасида қобилияти бор, кучли мутахасислар зарур. Хусусан, медиа соҳасида фаолият юритувчи бир нечта тадбиркор дўстларим мавжуд. Улар учун SMM хизмати, сухандон, монтаж устаси, оператор каби касб эгалари жуда ҳам муҳим.\nБундан ташқари MY5 ёки бошқа телеканалларга ҳам журналист, сухандон, режиссер, репортёрлар зарур. Ушбу касб эгаларининг сони қанча кўп бўлса шунча яхши», - дея таъкидлайди Амирхон Умаров.\nЭнг асосийси ўрганилган касблар учун махсус Mediacompas сертификати берилади ва бу орқали сиз ўзингиз танлаган ва ёқтирган касбида телеканалларда, радио соҳасида ишлашингиз ёки шахсий бизнесингизни очишингиз мумкин.\nMediacompas дарсларини 1-октябрга қадар 15% чегирмада сотиб олинг!


LG TwinWash кир ювиш машинаси ва LG Styler буғ камераси: уй ишларида энг яхши ёрдамчилар!\n10:48 / 30.09.2017\nЮвиш ва дазмоллаш биз оиламиз ҳамда дўстларимиз билан мулоқот қилишга ажратадиган қимматбаҳо вақтни тортиб олиши мумкин.\nLG Electronics компаниясидан иккита барабанли TwinWash кир ювиш машинаси бир вақтнинг ўзида оқ, қора ва рангли нарсаларни ювиш имконини беради. Бир хил рангдаги нарсалар тўпланишини кутишингиз шарт эмас, ички кийимдан ташқи кийимгача - ҳамма нарсани бирданига ювишингиз мумкин. Бунинг устига, кир ювиш машинасининг ўлчамлари сизга буни бажаришга имкон беради: барабанларнинг умумий юкланиши 17 кг.гача.\nБуғ беринг! TrueSteam энг янги технологияси бир нечта муаммоларни ҳал қилади: ёқимсиз ҳидларни йўқ қилади, ҳатто энг кичик қатларни дазмоллайди, матони ҳимоя қилади ва аллергенларни йўқотади. Буғни тўғридан-тўғри кир ювиш вақтида қўшишингиз ёки уни нарсаларга янгилик бериш учун алоҳида ишлатишингиз мумкин.\nTurboWash режими энг кичик кирларни, шу жумладан, кир ювиш кукуни заррачаларини ҳам самарали йўқотади. Сувнинг митти зарраларини кийим орқали, кирни чайиш вақтида пуркаш вақтингизни сезиларли даражада тежайди.\nLG Styler кўп функцияли буғ шкафи кийимларингиз ҳақида сизнинг ўрнингизга қайғуради. Сиз шунчаки шкафга нарсаларни осиб қўйинг ва ўзингизнинг ишларингиз билан банд бўлинг. Орадан бир мунча вақт ўтгач, тоза, дазмолланган нарсани олишингиз мумкин. Ва бу кино эмас, балки замонавий ҳаёт!\nСиз намли ювишни ёқтирмайдиган нарсаларни тартибга келтиришингиз мумкин: юнгли кийимлар, мўйна ва тери, юмшоқ ўйинчоқлар, костюмлар ва устки кийимлар, спорт формаси. Қишки мавсумда сиз шкафда чойшабни иситишингиз, эскирган нарсалардан ёқимсиз ҳидларни йўқотишингиз, чизиқлар қилишингиз ёки қатларни бартараф қилишингиз мумкин – дастурлар рўйхати ҳар қандай муайян ҳаётий вазиятга мос келади.\nМаиший техника дунёсидаги ушбу янгилик замонавий уй бекалари учун ҳаётни қандай осонлаштираётганини тасаввур қилиш қийин эмас. Мато ҳақида эҳтиёткорлик билан ғамхўрлик қилиш нафақат вақтингизни, пулингизни ва асабларингизни, балки сизнинг нарсаларингизни ҳам асрайди.


Испания нашрларидан бирида мамлакатимиз Президент сайлови тўғрисида мақола чоп этилди\n12:44 / 03.12.2016\nИспаниянинг ДИАРИОЯ кундалик ижтимоий-сиёсий газетаси “Ўзбекистон Президент сайловини ўтказиш арафасида” сарлавҳали мақола чоп этди.\nМамлакатимизда бўлиб ўтадиган Президент сайловига тайёргарлик ҳақида испан жамоатчилигини таништиришга бағишланган мақола Ўзбекистоннинг мустақиллик йилларида қўлга киритган ютуқлари эътирофи билан бошланади.\n“Сўнгги чорак аср давомида Ўзбекистон Республикаси кенг кўламли муваффақиятларга - жадал ривожланаётган иқтисодиёт ва сиёсий барқарорликка эришди, - деб ёзади ДИАРИОЯ. - Дунё иқтисодиётида қалқиб туриш ҳолати ҳамон кузатилаётганига қарамай, ушбу ёш давлат иқтисодиётида ўсиш қатор йиллар давомида 8 фоиздан ошиб келмоқда. Бундан ташқари, Ўзбекистон - дунёнинг энг барқарор давлатларидан бири ҳамдир”.\nМақола давомида давлат раҳбари лавозимига бўлиб ўтадиган сайлов жараёнлари ҳақида сўз юритилар экан, Испания газетаси мамлакатимиз сайлов қонунчилигининг ўзига хос жиҳатларига тўхталиб, ўқувчилар эътиборини унинг халқаро андозаларга тўла мос эканига қаратади.\n“Президент сайлови демократик тамойиллар асосида, транспарентлик ва муқобиллик руҳида ўтади. Сайловчилар Ўзбекистон Либерал-демократик партияси, Ўзбекистон Халқ демократик партияси, “Адолат” социал-демократик партияси ва “Миллий тикланиш” демократик партиясидан кўрсатилган номзодлардан бирига овоз бериш имкониятига эгалар. Ҳар бир номзод сайловчиларга мамлакат келажагини яратиш бўйича ўз қарашларини таклиф этади”, дейилади мақолада.\nДИАРИОЯ сайлов жараёнларини мувофиқлаштирадиган ва сайлов қонунчилиги ижросини назорат қиладиган Ўзбекистон Марказий сайлов комиссиясининг фаолияти ва унинг мустақил конституциявий мақомига алоҳида эътибор қаратади.\nНашрнинг хулосасига кўра, сайловнинг очиқлиги даражаси ва унинг демократик асосда ўтказилишини овоз бериш жараёнини мониторинг қилишга тўлақонли миссиясини юборишга қарор қилган Европада хавфсизлик ва ҳамкорлик ташкилоти Демократик институтлар ва инсон ҳуқуқлари бўйича бюроси кузатувчиларининг Ўзбекистонда ҳозир бўлишганини ҳам тасдиқлайди.\nЎзбекистон Президент сайловини ўтказиш арафасида


2015.03.23 | Янгиликлар\nЖорий йилнинг 23-24 март кунлари 9-синф ўқувчилари ўртасида умумтаълим фанлари бўйича олимпиаданинг III (вилоят) босқичи бўлиб ўтмоқда.\nМазкур фан олимпиадасида умумтаълим мактабларининг 9-синф ўқувчилари 22 та фандан ўзаро беллашадилар. Олимпиада баҳслари ўқувчилар икки босқичда иштирок этадилар. Олимпиаданинг мактаб ва туман босқичидан саралаб келинган ўқувчилар бугун ёзма ишларни топширган бўлишса, эртага яъни 24 март куни тест синовларида қатнашадилар. Олимпиаданинг мазкур босқичда жами 6809 нафар ўқувчилар иштирок этмоқда.\nШунингдек, махсус мактабларда таълим олувчилар учун она тили ва адабиёти ҳамда математика фанларидан иштирок этадилар.\nОлимпиада натижаларига кўра жами 76-100 оралиғида балл олган ва совриндор ўринларни қўлга киритган ўқувчилар академик лицейлар, касб-ҳунар коллежларининг тегишли йўналишларига имтиёзли равишда қабул қилинади.\nФан олимпиадасининг ҳаққоний ўтказилиши учун ташкилий қўмита томонидан саволларнинг кўп вариантлилик асосида махфийлиги таъминланди. Олимпиада бўлиб ўтадиган хоналарда холис иштирокчилар ва ота-оналар вакиллари иштирок этиши белгиланган.\nМаълумот учун, Республикамиздаги умумтаълим мактабларида 482 220 нафар ўқувчи 9-синфда таҳсил олмоқда.


18:53 / 01 октябрь 45\nШайх Саъдий Шерозийнинг “Гулистон” китобида бир шеъри бор: Солиҳ инсонлар билан бирга бўлишнинг фойдаларини бадиий услубда ифодалайди:\nГиле хушбўйи дар ҳаммоми рўзи,\nБа худ аз дасти маҳбуби дастам\nБа ту гуфтам: Кимишки йа авири,\nКи аз бўйи даравизи ту мастам?\nХушбўй лой парчаси (эскидан совун ўрнида шундай гил лойлардан фойдаланилган) бир куни ҳаммомда маҳбубнинг қўлидан менинг қўлимга ўтди. Мен у лойга дедимки: “Сен бунчалар анбар бўлмасанг, ахир сенинг бу хушбўйлигингдан маст бўлдим - ку” Лой эса шундай жавоб берибди.\nБи гуфт: “Ман гиле ночиза будам,\nВа лекин муддате ба гул нашастам”\nДедики, мен қийматсиз бир лой эдим аслида, лекин бир муддат гулнинг ёнида бўлдим. У билан бўлган дўстлигимнинг таъсиридир бу. У гўзал хушбўйлик гулники, унинг жамолининг таъсиридир. Йўқса:\n“Ва гар ман ҳамон хокам...” Мен бошқа лойлар каби бир лойман.\nИлм аҳли, солиҳ зотлар билан бирга бўлсак, уларнинг фазлидан, илмидан фойдаланамиз, албатта.\nШундай буюк зотлардан бири “Ал – Имом ул - Миқдом” (Жасур имом), Имом ул – Муҳаддисийн (муҳаддислар имоми) каби юксак унвонлар соҳиби Абу Абдуллоҳ Муҳаммад ибн Исмоил алломалар юрти Бухорода дунёга келганлар. Буни алоҳида таъкидлаш жоиз бўлмасада мени Бухорий номи доим ўзига жалб этиб келади. Луғатда Бухоролик деган маънони англатувчи бу сўз қанчадан – қанча муаллифотлик китобларига муҳр, бутун дунё мусулмонларига амал асоси бўлган суннатни ўрнатиш учун энг аъло манба сифатида қўлланиладиган саҳиҳ ҳадислар ровийси Бухорий номи билан зикр қилинади. Бу сўз нафақат бухоронинг, балки бутун Ўзбекистоннинг кўпчиликка намуна сифатидаги мавқеини янада юксакка кўтаради.\nАслида Бухорони илм зиёси билан Бухоро қилган зот ҳам имом ал – Бухорийдирлар. У зот ўз даврларида барча учун ишонч ва ҳалоллик тимсоли бўлиб ном қозонганлар. Аллоҳ таоло улуғ устозга ақл бовар қилмас даражада кучли қувваи ҳофиза ато этган эдики, бу борада ўз даврларида ҳеч ким у зотга тенг келолмасди. У зот ёш бўлишларига қарамасдан илму маърифат талабидагилар ортларидан гала – гала бўлиб юришар, у кишидан ўтиришларини ва ҳадис айтишларини илтимос қилардилар. Имомлар пешвоси атрофида минглаб ҳадис толиблари тўпланиб, ҳадис ёзиб олардилар. Устозни Аллоҳнинг энг афзал махлуқоти инсонни тўғри йўлга бошлаш йўлидаги ҳаракатларини энг юксак инсоний хислат сифатида қадрласак арзийди.\n“Олти буюк муҳаддиснинг иккинчиси ҳисобланган имом Муслимнинг ал – Бухорийга қарата: “Эй, устозларнинг устози, муҳаддисларнинг султони, ҳадисларнинг табиби! Пойингизни ўпишга ижозат беринг!” – дея қилган хитоби аҳли исломнинг улуғ бобомизга ҳурмат ва эътирофи нақадар юксаклигини кўрсатади.\nБуюк ватандошимиз башариятга тенгсиз мерос қолдириб кетди. Бу мероснинг гултожи – энг ишончли ҳадислар тўплами – “Ал – Жомеъ – ас - Саҳиҳ” ислом динида Қуръони Каримдан кейин эъзозланадиган иккинчи манбадир. Бутун дунё мусулмонларининг эътиқодига кўра у башарият томонидан битилган китобларнинг энг улуғидир ” – деган эдилар.\nИсмоил ибн Абу Увайс бир куни имом ал – Бухорийга: “Китобларимни ўқиб чиқиб, хатоларини тузатиб берингиз, бунинг учун неки бойлигим бўлса, сизники бўлсин ва мен то тирик эканман, сизга доимо ташаккур айтурман!” – деган эканлар.\nБу мисол ҳам у зотнинг илмий даражалари юқори эканлигидан яққол намунадир.\nАбдон ибн Усмон ал - Марвазий: “Мен бу боладан кўра донороқ кимсани ўз кўзим билан кўрган эмасман!” – дея Муҳаммад ибн Исмоилдан ишора қилдилар.\nБолалигидан то умрининг охиригача атрофидагилар томонидан юксак эъзозланган аллома, вафотидан сўнг ҳам илмий фаолияти ва Аллоҳ томонидан ато этилган илм неъмати билан қиёматгача барча ислом аҳлига, хусусан илму – маърифат талабидагилар наздида юксак эҳтиром ва намунавий шарафга эга бўлди.\nМаҳфуза Бозорова. “Жўйбори Калон” аёл қизлар ўрта махсус ислом таълим муассасаси ҳадис фани ўқитувчиси\n373 01:13 / 16.10.2019\n522 01:13 / 30.04.2018\n505 01:13 / 14.02.2019\n577 01:13 / 25.05.2018


Каттақўрғонлик депутатлар газ ва электр таъминоти корхоналари мутасаддилари билан соҳадаги муаммоларни муҳокама қилди - zarnews.uz\nКаттақўрғонлик депутатлар газ ва электр таъминоти корхоналари мутасаддилари билан соҳадаги муаммоларни муҳокама қилди\nДавлат ҳокимияти ва бошқаруви органлари фаолияти тўғрисидаги ахборотларни оммавий ахборот воситалари вакиллари, депутатлар ҳамда кенг жамоатчилик орқали аҳолининг кенг қатламига етказиб бориш мақсадида Каттақўрғон туманида матбуот анжуманлари ташкил этила бошланди.\nТуман ҳокимлигида ўтказилган дастлабки анжуман туман Кенгаши депутатлари, туман ҳокимлиги ахборот хизмати ва “Каттақўрғон ҳақиқати” газетаси таҳририяти вакиллари ҳамкорлигида ташкил этилди.\nШунингдек, аҳолидан келиб тушган мурожаатлар салмоғига қараб, бу галги учрашувга туман электр таъминоти корхонаси раҳбари Фарҳод Пирматов ва туман газ таъминоти корхонаси етакчи мутахассиси Бекзод Нормуродовлар таклиф этилди.\nОшкора ва ишчанлик руҳида кечган анжуманда жойларда ўтказилган учрашувлар давомида депутатларга сайловчилар томонидан келиб тушган мурожаатлар, ечимини кутаётган муаммолар муҳокама қилинди. Депутатлар томонидан берилган саволларга иккала корхона мутахассислари томонидан атрофлича жавоблар қайтарилди.\nОчиқ мулоқот мазмуни халқни қийнаб келаётган электр таъминотидаги узилишларни бартараф этиш, электр узатиш линияларидаги носозликларга қаратилди. Ўрнатилаётган янги русумдаги электрон ҳисоблагичларнинг сабабсиз ишламай қолаётгани билан боғлиқ масалаларни бартараф этиш чоралари изланди.\nТуман аҳолисига табиий газ ва суюлтирилган газ баллонларини етказиб беришдаги муаммолар юзасидан ҳам шундай масалалар ўртага ташланди. Депутатлар ва соҳа мутахассислари яқин вақтларда газ баллонларни онлайн тизим асосида етказиб беришга ўтиш, ҳар бир баллонга махсус замонавий қурилмалар ўрнатиш бўйича таклифларни илгари суришди.\nШунингдек, анжуман қатнашчиларига газ етказиб бериш тизимида 1 апрелдан бошлаб жорий этилаётган янги тизим тўғрисида тушунчалар берилди. Бу тизимнинг жорий этилиши туман аҳолисини табиий газ билан таъминлашдаги мавжуд муаммоларни бартараф этишга имкон беради.\nУчрашув сўнггида қатнашчилар бу каби анжуманлар давом эттириб, навбатдаги учрашувга туман мактабгача таълим ҳамда соғлиқни сақлаш бўлимлари раҳбарлари таклиф этилиши белгиланди. Шунингдек, келаси ҳафтада тумандаги Бургансой маҳалласи ҳудудида ташкил этиладиган кўчат экиш тадбирида оммавий тарзда иштирок этиш истагини билдиришди.\n“Каттақўрғон ҳақиқати” газетаси мухбири.\nТеглар: Каттақўрғон Ҳудудгаз электр таъминоти\nСамарқанд шаҳар ЭТКда карантин қоидаларига амал қилинмаганлик ҳолати ўнгланди\nЭлектр энергияси учун тўловларни мобил иловалар орқали амалга ошириш мумкин\nСув бериб итнинг жонини сақлаб қолган фоҳишанинг гуноҳи кечирилган экан\n«Йилнинг энг фаол журналисти» вилоят танловида қатнашинг!\nАҚШда журналистларга ҳужум қилган полициячилар хизмат вазифаларидан четлаштирилди\nкоронавирус коронавирус соғайганлар чегара чартер рейс Самарқанд Россия АҚШ COVID-19 Қирғизистон ёнғин фирибгарлик тест синовлари


Ўзбекистонда 4 корхонанинг давлат акциялари сотувга қўйилди\n19:27 / 06.11.2015\nЎзбекистон Давлат рақобат қўмитаси “Тошкент” республика фонд биржасида 4 корхонадаги давлат акцияларини сотувга қўйди. Уларнинг бошланғич нархи 267.6 млн долларни ташкил қилмоқда, дейилади қўмита сайтида чоп этилган хабарномада.\nХусусан, “Фарғонаазот” АЖнинг 48.05 фоиз акциялари сотувга қўйилди. Азот ўғитлари ишлаб чиқариш бўйича энг йирик корхонанинг бу акциялари бирламчи қиймати 152.8 млн долларни ташкил қилмоқда. Биринчи сотувлар 11 декабрь куни бўлиб ўтади.\nИнвесторларга, шунингдек, Қувасойдаги “Кварц” АЖнинг 94.3 млн долларлик 75 фоиз акциялари таклиф қилинди.\nРўйхатдан, шунингдек, “Самарқанкимё” АЖнинг 12.1 млн долларлик 60.35 фоиз, “Жиззах пластмасса” АЖнинг 7.4 млн долларлик 61.04 фоиз акциялари таклиф қилинди.


"Бухоро": Аккредитация жараёни бошланди » Скачать музыку бесплатно новинки музыки 2016-2017\nКомментариев: 0 Просмотров: 263 Дата: 26-02-2016, 11:00 Янги мавсум бошланишига саноқли кунлар қолмоқда. Футбол мухлислари, жамоалар ва умуман футболга алоқадор ҳар бир шахс янги мавсумни интиқлик билан кутмоқда. Учрашувларни ёритиб борадиган ОАВ ҳам мавсум стартини интиқлик билан кутишмоқда. Футбол бу мамлакатимизда биринчи рақамли спорт тури саналади. Унинг тарғибот ва ташвиқотида оммавий ахборот воситалари ва матбуот ходимларининг ўрни жуда катта. “Бухоро” жамоасининг уй учрашувларини кўплаб журналислар ёритиб боришларига ўрганиб қолганмиз. “Бухоро” жамоаси янги мавсумдан бошлаб журналистларга янада қулайликлар яратиб беришни мақсад қилган. Медиа трибунада журналистлар ишлаши учун барча шароитлар яратиб берилмоқда. Оммавий ахборот воситалари ва матбуот ходимларининг ўйинларни махсус сектордан бепул томоша қилишлари, журналистлар учун яратилган барча шароитлардан тўлақонли фойдаланишлари, учрашувлар якунида уюштириладиган матбуот анжуманларида бевосита иштирок этишлари, шунингдек, ТВ операторлари ҳамда фотомухбирларнинг стадионда фаолият юритиши имконини берувчи махсус рухсатнома (бейджик)лар тақдим этилади. Бунинг учун ОАВ ўзи ишлаётган корхонадан “Бухоро” бош директори Алишер Ҳикматович Рустамов номига хат, 2 дона 3х4 ҳажмдаги фотосурат (электрон варианти тавсия этилади) ва паспорт нусхасини тақдим этишлари шарт. Хужжатларни pfkbukhoro@mail.ru электрон почтасига ёки жамоанинг ходимлар бўлимига тақдим этишларингиз мумкин бўлади. Маълумот учун телефон:+99893 960-00-49 Ҳужжатларни қабул қилиш шу йилнинг 2 мартига қадар давом этади. П.С: Янги мавсумдан эътиборан медиа трибунага кириш бейджиклари бўлмаган ҳар қандай шахсга тақиқланади! - деб хабар бермоқда Stadion.uz нашри.


Карз хакида билишингиз керак булган фойдали маслахатлар - Tush tabiri\nАвтор tushlartabiri На чтение 2 мин Просмотров 55 Опубликовано 17.02.2020\nХикоянинг бошида бир инсон ҳақида сизларга сўзлаб беришни жоиз деб билдим. Мен шахсан бир инсонни биламан. Оиласи ҳам ўзига яраша катта деб айтишимиз мумкин.\nОила бошлиғи меҳнат қилади ва шу халол меҳнати евазига оиласини тебратади. Оладиган маоши ҳам унчалик катта емас. Ойилиги еса Тошкентдек азим шаҳарда яшаш учун ва оилани боқиб, бундан ташқари турли солиқлар тўлаш учун албата камлик қилади.\nЛекин шунга қарамай ҳеч қачон ҳаётидан нолимайди. Енг муҳими бировдан қарз олмайди. Кунларнинг бирида мен шахсан у кишидан сурадим. Агар маблағингиз етарли бўлмаса бироз пул қарзга беришим мумкин деб.\nШунда ушбу дўстим ҳечқиси йўқ, келаси сафар маош олгунимга қадар бир амаллаб яшаймиз, қарзни олгани билан қайтариб беришим керак. Мен шу пайт майли қайтаришингиз шарт емас деб айтдим. Биродаримиз еса қаттийлик билан, йЎҚ мен бировнинг хисобига яшашга ўрганиб қолишдан қўрқаман деб жавоб қайтарди.\nДарҳақиқат қарз олган киши қарз берувчига қулддек бўлиб қолади. Бу еса инсонни бир-бирига бўлган оқибатини сустлаштиради. Иложи борича бировдан қарз кўтармаган маъқул. Қарз олгандан кейин еса қайтариб бериш ҳақида ўйлаш лозим.\nБировдан олиш осон, лекин қайтариш бироз қийинроқ бўлади. Пул инсонларни бир-бирига тез яқинлаштиргани каби тез узоқлаштириши ҳам ҳеч гап емас.Баъзи пайтларда айрим инсонларни кўрамиз. Қарз олаётган пайтда, қарз берувчига ялинади, ёлворади.\nҚарз олгандан кейин еса умуман бошқа инсонга айланади қўяди. Агар қарзнинг мухлати тугаган пайтда унга шу ҳақида еслацангиз, яна бошқача муомиланинг гувоҳи бўлишингиз мумкин. Хатто умуман алоқаси йўқ кишиларни ҳам шу ишга аралаштиришга ҳаракат қилади.\nАзиз дўстим, бу хикоя орқали айтмоқчиманки, иложи бўлса қарз олмасликка ҳаракат қилинг. Агар қарз олган бўлсангиз ўз вақтида қайтаришга ҳаракат қилинг. Агар бунинг ҳам иложи бўлмаса олдиндан узр сўраб яна бироз мухлат беришни сўраган маъқул бўлади. Ҳеч қачон қарзингиз бўла туриб қарз берувчига дўқ қилманг. Шундай пайт қарз сўраб келгандаги аҳволингизни бир есланг. Иложи борича яхши муносабатни сақлаб қолишга ҳаракат қилинг.


Расман: Робахон Маҳмудова Олий суд раисига биринчи ўринбосар этиб сайланди - Daryo\n23:22, 13.07.2020 24305\nСенатор Робахон Маҳмудова Олий суд раисининг биринчи ўринбосари — жиноят ишлари бўйича судлов ҳайъати раиси лавозимини эгаллагани ҳақида аввалроқ «Дарё» ўз манбаларига таяниб хабар берганди. Ўзбекистон Сенатининг тегишли қарори 13 июль куни қабул қилинди. Бу ҳақда ЎзА хабар берди.\nСенат қарорига кўра, Робахон Маҳмудова 10 йил муддатга Олий суд раисининг биринчи ўринбосари лавозимига сайланди. Шу муносабат билан у Ўзбекистон Сенатининг Фан, таълим, соғлиқни сақлаш масалалари қўмитаси раиси лавозимидан озод этилди.\nРобахон Маҳмудова 2020 йилнинг январида Фарғона вилоятидан сенатор этиб сайланган, кейинроқ Ўзбекистон Сенатининг Фан, таълим, соғлиқни сақлаш масалалари қўмитаси раиси лавозимига сайланганди. 2020 йил март ойида «Фидокорона меҳнатлари учун» ордени билан тақдирланган.\nРобахон Маҳмудова 1968 йили Фарғонада туғилган. У меҳнат фаолиятини қуйи судлардан бошлаб, Олий суд судьясигача бўлган йўлни босиб ўтган, Жиноят ишлари бўйича Фарғона вилоят суди раиси вазифасида ишлаган. 2020 йил январигача Фарғона вилояти Халқ қабулхонаси мудири лавозимида фаолият кўрсатган.\n02:01, 13.06.2021 2436\n23:54 Бугун 16220\n23:44 Бугун 11442\n11:27, 11.06.2021 59140\n09:36, 11.06.2021 58000


БМТ ОИВ ва ОИТС бўйича ҳисоботини эълон қилди (Видео) - Darakchi\nБМТ ОИВ ва ОИТС бўйича ҳисоботини эълон қилди (Видео)\nДУНЁ 18.07.2019, 11:54\nБМТ ОИВ ва ОИТС бўйича сайёрамиздаги вазиятга бағишланган ўзининг ҳисоботини эълон қилди. Бу ҳақда Euronews.com нашри хабар берди.\nУнда айтилишича, ўтган йили сайёрамизда 1,7 млн киши ОИВ инфекцияси аниқланган.\nОИТС туфайли эса тахминан 770 минг киши вафот этган. Таъкидлаш жоизки, 2018 йили ОИВ билан зарарланганлар сони биринчи марта 2010 йилги кўрсаткичдан 16 % га камайган. Бундай натижага Жанубий Африка мамлакатларида вирусга қарши курашда эришилган ютуқ орқали эришилган. Жумладан, Жанубий Африка республикасида вирус билан касалланиш бўйича янги ҳолатлар 40 фоизга камайган.\nШунингдек, ОИТС билан боғлиқ ўлим ҳолатлари ҳам камайган. 2018 йили ушбу касаллик туфайли 770 минг киши вафот этган, бу 2010 йилги кўрсаткичга нисбатан 33 % га камдир. Ҳисоботда айтилишича, ОИВ билан касалланишнинг хавфли ўсиш даражаси Шақий Европа мамлакатлари ва Марказий Осиёда 29 % кўрсаткич билан қайд этилган. Яқин Шарқ ва Шимолий Африкада бу кўрсаткич 10% ни, Лотин Америкасида 7 % ташкил этган.


Олий Мажлис Сенатининг Бюджет ва иқтисодий ислоҳотлар масалалари қўмитасида Ўзбекистон Республикаси Хусусийлаштирилган корхоналарга кўмаклашиш ва рақобатни ривожлантириш давлат қўмитаси раисининг “Давлат тасарруфидан чиқариш ва хусусийлаштириш тўғрисида”ги Ўзбекистон Республикаси Қонуни ҳамда давлат мулкини хусусийлаштириш билан боғлиқ дастурлар ижроси бўйича ҳисоботи тингланди.\nҲисоботда таъкидланганидек, Ўзбекистон Республикаси Президентининг 2017 йил 18 апрелдаги Фармони билан Хусусийлаштирилган корхоналарга кўмаклашиш ва рақобатни ривожлантириш давлат қўмитаси ташкил этилди ҳамда унинг асосий вазифалари тубдан қайта кўриб чиқилди, хусусийлаштирилган корхоналарга кўмаклашиш бўйича янги вазифалар юклатилди. Бугунги кунда қўмита томонидан бу борада муайян ишлар олиб борилаяпти.\nЖумладан, аввал хусусийлаштирилган корхоналар ва объектлар рўйхатга олинди ҳамда инвентаризация қилинди.\nНатижада аввал хусусийлаштирилган корхоналар ва объектлар эгалари билан ҳамкорликда 2 минг 700 дан зиёд инвестиция лойиҳалари ишлаб чиқилди ҳамда амалга оширилмоқда. Уларни рўёбга чиқариш учун 2,6 трлн. сўм ва 231 млн. АҚШ доллари миқдорида инвестициялар жалб этиш, 2500 дан зиёд иш ўрни ташкил қилиш белгилаб олинди. Натижада 2017-2018 йилларда\n3,6 трлн. сўмлик маҳсулот ишлаб чиқариш ҳамда 125 млн. АҚШ доллари миқдоридаги маҳсулотни экспортга йўналтириш мўлжалланмоқда.\nБугунги кунда аввал хусусийлаштирилган объектлар ва корхоналарнинг 405 таси фойдаланишга топширилди, уларда 3,7 мингдан ортиқ янги иш ўринлари яратилди. Мисол учун, Бухоро вилоятида “Мергантекс” МЧЖ тикув цехи ишга туширилиб, 120 дан ортиқ меҳнат жойи ташкил этилди.\nЖорий йилнинг 9 ойи мобайнида тадбиркорларга ўз бизнесини йўлга қўйиш, рақобатдош янги маҳсулотлар ишлаб чиқариш ҳамда иш ўринлари ташкил қилиш учун 288 та объект тақдим этилди. Инвесторлар мазкур объектларга 3,6 трлн. сўмлик инвестициялар киритиш, 21 мингдан ортиқ иш ўринларини яратиш мажбуриятини ўз зиммасига олдилар.\nШу билан бирга, жойларда бўш турган объектларни қайд этиш ва инвентаризациялаш ҳамда тадбиркорлик субъектларига тақдим қилиш бўйича мунтазам иш олиб борилмоқда.\n“Ноль” қиймати бўйича тадбиркорларга тақдим этилган объектларда ишбилармонлар инвестиция мажбуриятларини қай даражада бажараётгани устидан доимий мониторинг ўтказилмоқда. Зарур бўлганда, инвесторлар дуч келаётган муаммолар ўз вақтида ўрганилаяпти, уларга ҳар тарафлама ёрдам берилмоқда, бу эса мажбуриятларнинг ўз вақтида бажарилишига ва лойиҳаларнинг ишга туширилишига кўмаклашаётир.\nШундай қилиб, ўтган 9 ой давомида мажбуриятлар тўлиқ бажарилган шартномалар сони 119 тани ташкил этди, инвесторлар 112,1 млрд. сўм, 2,7 млн. АҚШ доллари миқдоридаги ўз мажбуриятларини бажардилар, 2780 та иш ўрни очилди.\nРўйхатга олиш натижасида аниқланган 117 та бўш турган давлат объектини хусусийлаштириш бўйича Қорақалпоғистон Республикаси Вазирлар Кенгаши, Бухоро, Жиззах, Қашқадарё, Наманган, Сурхондарё, Фарғона, Хоразм вилоятлари ҳокимлари қарорлари қабул қилинди.\nҚолаверса, Президентимизнинг “Соғлиқни сақлаш соҳасида хусусий секторни ривожлантириш мақсадида давлат активларини сотиш борасидаги қўшимча чора-тадбирлар тўғрисида”ги қарорига мувофиқ, 48 та самарасиз фаолият кўрсатаётган давлат тиббиёт ташкилотини тадбиркорлик субъектларига сотиш бўйича ишлар олиб борилмоқда. Худди шундай тартибда давлат-хусусий шерикчилиги механизмлари асосида 241 бўш турган давлат объектида мактабгача таълим муассасаларини ташкил этиш кўзда тутилган.\nҲисоботни муҳокама қилиш давомида қўмита фаолиятини янада такомиллаштириш юзасидан бир қатор таклиф ва тавсиялар билдирилди. Сенаторлар мазкур қўмита раҳбарининг диққат-эътиборини халқ билан учрашувлар вақтида кўтарилган масалаларга, жумладан, хусусийлаштирилган корхоналарга кўмаклашиш ҳамда рақобатни ривожлантириш, шунингдек, давлат мулкини хусусийлаштиришда қонун ҳужжатлари талабларини бажариш билан боғлиқ масалаларга қаратдилар.\nМуҳокама якунлари бўйича тегишли қарор қабул қилинди ва унинг ижроси устидан назорат ўрнатилди.\nМазкур рукндаги бошқа мақолалар: « Ҳуқуқий ислоҳотлар юрт равнақи ва аҳоли фаровонлигига хизмат қилмоқда\tШавкат Мирзиёев ва Мун Чжэ Ин Жанубий Корея Миллий музейига ташриф буюрди »


05:09 05 Март 2021\n11:56 17.10.2020 (Янгиланган 11:58 17.10.2020) Ҳавола олиш\nҚирғизистон президенти вазифасини бажарувчи бош вазир Садир Жапаров юртдошларга мурожаатнома билан чиқди\nТОШКЕНТ, 17 окт - Sputnik. Қирғизистон президенти вазифасини бажарувчи бош вазир Садир Жапаровнинг қирғиз халқига мурожаати қирғиз ва рус тилларида ҳукумат матбуот-хизмати томонидан ижтимоий тармоқларда тарқатилган.\nИстеъфо ҳақидаги қарор тўғримиди, буни тарих ва вақт кўрсатади, деди Жээнбеков\n* ўткан кунлар мамлакат мустақиллиги, эркинлиги, бирдамлик ва демократия учун ниҳоятда оғир синов бўлди; ҳукумат халқ фарёдига қулоқ тутмади, 2005- ва 2010-йиллардаги халқ инқилоблари сабоқлари эса буткул унутилганлиги намоён бўлди; тарих ҳукуматга навбатдаги сабоқни ҳавола қилди - ҳукумат ҳамиша халққа хизмат қилиши ва унинг танлови билан ҳисоблашмоғи даркор;\n* 4 октябр куни халқ, ёшлар ғалабаси ўғирланди ва бу кенг кўламли сиёсий инқирозга туртки бўлиб хизмат қилди; турли ёш, турли миллат ва сиёсий қарашларга эга одамлар ягона фронт бўлиб қонунсизлик, ўзбошимчалик, админресурслардан фойдаланишга қарши чиқдилар;\n* Жапаровнинг мақсади — мамлакатда адллатни қарор топтириш, коррупцияга қарши ростдан курашиш, бу кураш эндиликда зинҳор сиёсий оппонентларни йўқ қилиш учун инструмент вазифасини бажармайди;\nЖээнбеков истеъфога чиқишга аҳд қилди - унинг халққа мурожаати\n* сиёсий мотивлар бўйича суд қилинган сиёсатчилар очиқ жараёнларда ўзларининг айбсиз эканликларини исботлашлари мумкин (Жапаров сиёсий тутқунлик нима эканлигини ўз бошидан кечирганини айтди);\n* ҳар қандай коррупционер, у қандай мақомга эга бўлишидан қатъий наўар, жиноий жавобгарликка тортилади, аммо коррупцияга қарши курашиш учун халқ кўмаги даркор;\n* суд ислоҳоти президент аппарати томонидан эмас, балки жамоатчилик назорати остида ўтказилади;\n* Қирғизистондан 700 миллион доллар олиб чиқилиши тўғрисидаги ишга нуқта қўйилади, бош гумондор Райым Матраимов ва бошқа коррупционерлар эса қонун бўйича қатъий жазоланади;\nПрезидент билан бирга кетинг! Қирғизистонда парламент истеъфосини талаб қилишмоқда\n* криминалитет ўз шартларини илгари суришига энди йўл қўйилмайди, Жапаров кафолат беради; унинг айтишича, алоҳида ҳудудларда бизнес юритиш учун криминалитетдан рухсат сўраш керак бўлган даврлар тарихда қолади;\n* ёшлар давлат сиёсатининг фаол амалга оширувчиларига айланишади, айнан улар яқин йилларда мамлакат сиёсатини амалга оширишади; кадрлар сиёсати ўзгартирилади, ёшлар сиёсий саҳнада рақобатбардошлигини исботлади ва келгуси сайловларда ўз позицияларини ҳимоялашлари лозим;\nаввалги ҳукумат COVID-19 пандемиясига тайёрмаслигини кўрсатди, кредит ва грантларга таяниш мамлакат молиявий тизимини бошқаришда жиноий сиёсатга айланди, бу пуллар тақсимланишидаги шаффоф бўлмаган механизм эса - тизимли коррупция асосини ташкил этди; коронавирусга қарши кураш учун олинган кредитлар бўйича ревизия бошланади;


Мақсад — назорат эмас, кўмаклашиш - Халқ сўзи\n11:22 14 Октябр 2020 Сиёсат\nМамлакатимиз қишлоқ хўжалигининг асосий тармоқлари ҳисобланган пахта ва ғаллачиликда ҳам ҳал қилувчи мавсум ҳозир. Пахтакорлар 6 ойлик заҳматли меҳнати эвазига етиштирилган ҳосилни ёғин-сочинга қолмай йиғиб-териб олиш ҳаракатида бўлса, ғаллакорлар келгуси йил ҳосили учун ерга барака уруғи сочяпти.\nБу жараён Самарқанд вилоятида ҳам қизғин давом этмоқда. Хусусан, вилоятдаги 9 та пахтачилик кластери ва 2120 та фермер хўжалиги 75 минг 580 гектар майдонда етиштирилган пахтадан 215 минг 500 тонналик хирмон кўтариш ниятида йиғим-терим ишларини жадал давом эттирмоқда. Бунинг учун меҳнатга лаёқатли, иш билан банд бўлмаган аҳоли ҳамда фермер хўжаликлари аъзоларидан иборат 2019 та отряд ташкил этилган. Шунингдек, кластерлар томонидан харид қилинган 40 га яқин замонавий пахта териш машиналаридан унумли фойдаланилмоқда. Вилоятдаги 27 та пахта қабул қилиш масканида келтирилган ҳосил белгиланган сифат кўрсаткичига қараб, хирмон қилинмоқда.\nУшбу жараённинг бориши билан яқиндан танишиш, пахта далаларида теримчилар учун муносиб меҳнат ва дам олиш шароити яратиш, мажбурий меҳнатга йўл қўймаслик мақсадида Олий Мажлис Сенати аъзолари ва Қонунчилик палатаси депутатлари ҳамда давлат ва жамоат ташкилотлари вакилларидан иборат ишчи гуруҳ фаолият олиб бормоқда. Аниқ айтадиган бўлсак, вилоятнинг пахта етиштиришга ихтисослашган 9 туманида бўлиб, йиғим-терим ишларининг боришини кузатиб боряпмиз.\nБугун далаларда қийғос очилиб турган ҳосилнинг ўз эгаси бор — фермер, кластер корхоналари меҳнати самарасини ҳам ўз вақтида, сифатли йиғиштириб олишни истайди. Лекин барибир пахта йиғим-теримида маҳалла аҳолиси, мавсумий ишчилар меҳнатидан фойдаланишга тўғри келиши турган гап. Эндиликда бу жараённи аввалгидек одамларни ёппасига далага чиқариш билан амалга ошириш мумкин эмас. Бу борада тегишли ҳуқуқий асослар яратилган, яъни мажбурий меҳнатга йўл қўйилмайди. Биз ҳам жойларда бўлганимизда бу ҳақда теримчилар ва фермерлар билан суҳбатлашяпмиз. Теримчиларга кунлик ҳақ тўланаётгани, даланинг ўзида иссиқ овқат ва бошқа шароитлар яратилгани туфайли аҳолининг ўзи кўнгилли равишда чиқиб, даромад қилаётганига гувоҳ бўляпмиз.\nМасалан, Нуробод туманида бўлганимизда 31 фермер хўжалиги 632 гектар майдонда ғўза парваришлаб, етиштирилган ҳосилни йиғиштириб олмоқда. Бу туманнинг вилоятдаги улуши энг кам. Шунга қарамай мавсумга пухта ҳозирлик кўрилган. Маҳаллаларда истиқомат қилувчи 1200 нафардан ортиқ ишсиз, меҳнатга лаёқатли фуқаролар билан шартнома тузилиб, 14 та терим отряди тузилган. Туман бандликка кўмаклашиш маркази томонидан теримчиларга ҳақ-ҳуқуқлари, меҳнатга оид муносабатлар юзасидан батафсил тушунтириш берилган. Мажбурий меҳнатга йўл қўймаслик бўйича маҳалла раисларлари ҳам, фермерлар ҳам огоҳлантирилган. Туманнинг пахта хом ашёси “Самарқанд камалак инвест” кластер корхонаси томонидан қабул қилиб олинмоқда.\nКаттақўрғон, Нарпай, Пахтачи, Пастдарғом, Иштихон туманларида бўлганимизда ҳам терим ишлари рисоладагидек ташкил этилганлигига амин бўлдик. Бугунги кунга келиб вилоятдаги кўплаб фермерлар биринчи теримдаёқ кластер билан тузилган шартномада белгиланган ҳосилни йиғиштириб, юзи ёруғ бўлганлигидан кўнглимиз тоғдек кўтарилди. Зеро, териб олинаётган бир ҳовуч пахта ҳам хонадонларимизга барака бўлиб кириб келади.\nШунингдек, жойларда теримчилар учун барча шароитлар яратиш чораси кўрилаётир. Масалан, Иштихондаги “Домла Аброрий” фермер хўжалигига борганимизда бу ерда тушлик пайтида туман ҳокимлиги, “Мароқанд сифат текстиль” кластер корхонаси томонидан теримчилар учун ташкил этилган маданий дастур устидан чиқдик.\nТуман илғорларидан бўлган ушбу фермер хўжалигининг далаларида айни пайтда Халқобод ва Чайжовул маҳаллаларининг 200 нафардан ортиқ теримчилари фермерга ёрдамлашяпти. Фермер Мафтуна Бердиқулованинг айтишича, умумий ер майдонининг 43 гектарида пахта етиштирган. Фермернинг нияти – ҳар гектардан 45 центнердан ҳосил олиш. Биринчи теримдаёқ бу натижа кўзга ташланяпти.\nТўғри, жойлардаги ўрганишлар давомида теримчиларга зарур шароит яратиш, бугунги вазиятдан келиб чиқиб, санитария қоидаларига риоя этиш бобида айрим камчиликларга йўл қўйилаётгани ҳам кузатилди. Аммо бу муаммолар туман ҳокимликлари, кластерлар ва тиббиёт бирлашмалари, бандликка кўмаклашиш марказлари масъуллари билан биргаликда жойида ҳал этилмоқда. Зеро, бизнинг мақсадимиз терим жараёнини назорат қилиш эмас, аксинча кўмаклашишдан иборат.\nишчи гуруҳ раҳбари.


Apple iPhone 8 симсиз зарядлаш технологиясига эга бўлади » Ўзбекистон янгиликлари – Zamin.uz\nСўнгги пайтларда “Олма”нинг навбатдаги флагмани тўғрисида турли тафсилотлар интернет тармоғида эълон қилинмоқда. Мисол учун, бундан бир неча кун аввал Япониянинг Sharp компанияси Apple iPhone 8 OLED дисплей билан жиҳозланиши ҳақидаги хабарни ошкор этган эди. Бугун эса турли нашрларда келгуси йилда тақдим этиладиган Apple iPhone 8 симсиз зарядлаш технологиясини қўллаб-қувватлаши борасида маълумотлар пайдо бўлди.\nХусусан, Terabayt.uz сайтининг ёзишича, Apple қурилмаларини тайёрлайдиган Тайваннинг Foxconn компанияси ҳозирда симсиз зарядлаш технологияси учун зарур бўладиган компонентларни ишлаб чиқмоқда экан.\nАслида кўпчилик мазкур функцияни шу йилнинг сентябрь ойида намойиш этилган iPhone 7 моделида кутган эди. Бироқ ”олма” бу сафар ҳам арқонни узун ташлаб қўйди. Эслатиб ўтамиз, мазкур функция Apple’нинг энг кучли рақиби бўлган Samsung смартфонларига аллақачон татбиқ этилган.\nТеглар: компонентларни флагмани этиладиган Хусусан мазкур бўлган


“Саховат ва кўмак”: Кам таъминланган ва муаммоли оилалар билан ишланмоқда | "Адолат" СДП\n“Саховат ва кўмак”: Кам таъминланган ва муаммоли оилалар билан ишланмоқда\nХалқ депутатлари Андижон шахар Кенгаши депутати Зиёвиддин Исомиддинов "Саховат ва кўмак" умумхалқ ҳаракати доирасида Андижон шаҳридаги “Ўзбекистон 20 йиллиги” маҳалла фуқаролар йиғини фаоллари билан ижтимоий ҳимояга муҳтож аҳоли хонадонларига кириб борди. Сайловчилар билан мулоқотларда коронавирус пандемиясидан сақланишда шахсий гигиена қоидаларига амал қилиш зарурлиги тушунтирилди. Айни шу мақсадда халқ вакили томонидан фуқароларга антисептик воситалар ва озиқ-овқат маҳсулотлари берилди.\nЎз навбатида аҳолининг томорқадан қандай фойдаланаётганига эътибор қаратилди. Карантин даврида томорқада етиштирилаётган маҳсулотлар халқимиз дастурхонини тўкин қилиш баробарида оила иқтисодининг бойишига олиб келиши кўрсатиб ўтилди.\nЗиёвиддин Исомиддинова, халқ депутатлари Андижон шаҳар Кенгаши депутати:\n-Юзага келган оғир вазиятда юртдошларимиз томорқада иш билан банд бўлиш орқали муаммоларни енгиб ўтмоқда. Маҳалла фаоллари билан биз асосан кам таъминланган ва муаммоли оилалар билан ишлаяпмиз. Токи ҳар бир оила бахтли ҳаёт кечирсин.\nДепутат бошчилигидаги фаолларнинг навбатдаги ташрифи “Хотира ва қадрлаш куни” муносабати билан фахрийлар хонадонига режалаштирилмоқда.\nшаҳри Кенгаши раиси


Аниқ режа бўлмас экан, натижа бўлмайди | Ўзбекистон Халқ демократик партияси\n2020-05-19 11:18:41 1778\nЖиззах вилоятининг Зарбдор ҳамда Зомин туманларида ташкил этилган “Саховат ва кўмак” жамғармасига ҳомийлар ва саховатпеша инсонлар томонидан жами 316,5 млн. сўм маблағлари келиб тушган. Хуш, мазкур маблағлар нимага сарфланмоқда ва белгилаб берилган вазифалар ижроси қай даражада олиб борилмоқда?\nШу муносабат билан, Ўзбекистон Халқ демократик партиясининг депутатларидан иборат ишчи гуруҳ туманлардаги камбағалликни қисқартириш ҳамда ишсизликни камайтириш бўйича амалга оширилаётган ишлар ҳолатини ўрганди.\nЖумладан, Зарбдор туманида ташкил этилган “Саховат ва кўмак” жамғармасига ҳомийлар ва саховатпеша инсонлар томонидан келиб тушган 175,9 млн.сўм маблағлар ҳисобидан тумандаги 290 та эҳтиёжманд оилаларнинг кундалик эжтиёжи учун жами 63,0 млн сўмлик 11 турдаги озиқ-овқат маҳсулотлари билан таъминланган.\nТуманда 22 та қишлоқ ва маҳалла фуқаролар йиғинлари мавжуд бўлиб, ижтимоий аҳволи оғир бўлган қатламининг рўйхати тўлиқ шакиллантирилган. Туман бўйича эҳтиёжманд хонадонлар сони 1062 тани, уларнинг оила аъзолари сони 4545 нафарни ташкил этади.\nТаъкидлаш керакки, тумандаги 50 та эхтиёжманд хонадонларининг ҳар бирига 20 сотихдан жами 10,0 гектар ер кооператив усулда ажратилган бўлиб, Бандликка кўмаклашиш давлат жамғармаси ҳисобидан 208,9 млн. сўм субсидия маблағлари тумандаги “Хоусе холд сервисе” МЧЖ ва “Супер стар голд” МЧЖга ўтказиб берилиб, озуқабоп экинлар экиш ишлари олиб борилмоқда.\nБундан ташқари бугунги кунда 10 нафар эхтиёжманд оила вакиллари миллий хунармандчилик ва тикувчилик йўналиши бўйича ўқитилиб ва касбга йўналтирилган.\nШунингдек, тумандаги эҳтиёжманд оилалар билан “Зарбдор пилла” МЧЖ ўртасида шартномалар тузилган. Бандликка кўмаклашиш давлат жамғармаси томонидан 80 та эхтиёжманд ва камбағал оилаларнинг мехнатга лаёқатли аъзоларини жамоатчилик асосида иш ҳаққи тўлаб бериш мақсадида рўйхатлари шакллантирилган.\nШу билан бирга, Бандликка кўмаклашиш давлат жамғармасининг маблағлари ҳисобидан қишлоқ ва маҳалла фуқаролар йиғинлари худудида ташкил этиладиган ҳар ҳил турдаги ҳақ тўланадиган жамоатчилик ишларига 501 нафар эхтиёжманд оилаларнинг ишсиз аъзоларига 751 минг сўмдан, жами 376,3 млн.сўм маблағ тўлаб берилмоқда.\nЯна бир муҳим жиҳтдан бири шундаки, айни кунларда Зарбдор туманида эҳтиёжманд ҳамда ишсиз 71 нафар фуқароларнинг 41 нафарига енгил конструкцияли иссиқхона ва 82 нафарига суғориш воситаларига Бандликка кўмаклашиш давлат жамғармасининг жами 209,0 млн.сўмлик субсидиялари ажратилган.\nЗомин туманида эҳтиёжманд хонадонлар 3159 та бўлиб, уларнинг оила аъзолари 15783 нафарни ташкил этади.\nТурмуш шароити ва ижтимоий аҳволи оғир бўлган қатламнинг нафақа ва моддий ёрдам олувчи хонадонлар сони 2031 тани, уларда яшовчилар эса 9949 нафарни ташкил этиб, 887 та нафақа олмайдиган эхтиёжманд хонадонлар мавжуд уларда яшовчи оила аъзолари сони 4619 нафар. Қолаверса бугунги кунга қадар 4733 нафар мехнатга лаёқатли фуқаролардан 451 нафари жамоат ишларига, инвестиция дастуридаги қурилиш обьектларига ва янги лойиҳалардаги иш ўринларига жойлаштирилди. 1150 нафари ўзларининг шахсий тадбиркорлигини (уй-жой ва автотраспорт устачилиги, таксичилик, грузчик ва бошқалар) қайта йўлга қўйган бўлса, 1197 нафар фуқаролар ўз худудларидаги фермер хўжаликларида дала ишлари билан шуғилланиб, кунига ўртача 40 минг сўмдан 70 минг сўмгача даромад топмоқда.\nҚолаверса, туман махаллий бюджетининг орттириб бажарилган қисмидан 60 млн. сўм маблағ ажратилиб 1000 та эҳтиёжманд оилаларга 20 тонна картошка уруғи, 160 000 та помидор, бақлажон, қалампир кўчатлари хамда 6000 та мевали дарахт кўчатлари тарқатилган.\nБундан ташқари, “Бананзе трейд экспорт” фирмасидан 120 тонна картошка уруғи олиб келиниб, ташаббускор фермерларимиз ер майдонларидан 45 та эхтиёжманд оилаларга 1 гектардан ер ажратилган.\nБугинги кунга қадар тумандаги эҳтиёжманд оилалар билан “Зомин асл ипак толаси” МЧЖ ўртасида шартномалар тузилган. Бандликка кўмаклашиш давлат жамғармаси томонидан 79 та эхтиёжманд ва камбағал оилаларнинг мехнатга лаёқатли аъзоларини жамоатчилик асосида иш ҳаққи тўлаб бериш мақсадида рўйхатлари шакллантирилган.\nБандликка кўмаклашиш давлат жамғармасининг маблағлари ҳисобидан қишлоқ ва маҳалла фуқаролар йиғинлари ҳудудида ташкил этиладиган ҳар хил турдаги ҳақ тўланадиган жамоатчилик ишларига 704 нафар эҳтиёжманд оилаларнинг ишсиз аъзоларига 751 минг сўмдан, жами 537,7 млн. сўм маблағ тўлаб берилмоқда.\nШунингдек, ҳозирги кунда Бандликка кўмаклашиш давлат жамғармаси 56 нафар ишсиз фуқароларга 16,7 млн. сўм ишсизлик нафақаси тайинланган.\nТуманда эҳтиёжманд ҳамда ишсиз 138 нафар фуқароларнинг 23 нафарига енгил конструкцияли иссиқхона, 33 нафарига суғориш воситалари ҳамда уруғлик (картошка) ва кўчат сотиб олиш учун 82 нафар фуқарога Бандликка кўмаклашиш давлат жамғармасининг жами 152,8 млн. сўмлик субсидиялари ажратилган.\nЎрганиш давомида туманда камбағалликни қисқартириш ва ишсизликни камайтириш бўйича қилинаётган ишлардаги камчиликларни бартараф этиш бўйича аниқ таклиф ва тавсиялар берилди.\nХусусан, норасмий ишларда ишлайдиган ишчиларнинг ҳисобини юритиш бўйича дастур ва фермер хўжаликлари ишчиларини қонуний рўйхатга олиш, ҳисоб механизмини ишлаб чиқиш лозим.\nТумандаги “Ёшлик” МФЙ ҳудудидаги "Ўзпахтасаноат" АЖга қарашли "ЖИЗЗАХ БАРАКА ЧЕВАРЛАРИ" МЧЖ томонидан 500 дона тикув машинаси билан мавжуд муаммоси бартараф этилса, тез фурсатда 500 нафар ёшлар ва хотин-қизлар доимий иш билан таъминланади.\nШу билан бирга, айни кунларда 670 нафар меҳнатга лаёқатли фуқаролар ўз хонадонида оилавий бизнесини йўлга қўйиш истагини билдирган. Жумладан, 230 нафар фуқаролар иссиқхона, 145 нафари чорва боқиш, 85 нафари паррандачилик, 68 нафари тикувчилик ва 142 нафари бошқа соҳаларда иш бошламоқчи.\nБу борада “Ҳар бир оила тадбиркор” дастури доирасида тижорат банкларига 12 млрд. сўмлик имтиёзли кредитларга талабномалар берилган. Кредит ресурси ажратилса, мазкур оилаларда тадбикрорлик йўлга қўйилади ҳамда қўшимча даромад манбаи пайдо бўлади.\nЎрганишлар давомида аниқланган масалалар юзасидан партия депутатлик гуруҳининг йиғилиши ўтказилди ва тегишли қарор қабул қилинди. Ушбу масалалалар атрофлича таҳлил этилиб, халқ депутатлари туман Кенгашларининг навбатдаги сессияларига киритиш белгиланди.\nБундан ташқари, мазкур йўналишдаги мавжуд муаммолар ҳамда уларни ҳал этиш учун қонун ҳужжатларини такомиллаштириш юзасидан таклифлар ишлаб чиқилади.


Kutubxona - Anvar Obidjon. Bayram intyervyusi (hajviya) / Kiril\nSiz shu sahifadasiz: Anvar Obidjon. Bayram intyervyusi (hajviya) / Kiril\nАсар номи Байрам интервюси (ҳажвия)\nБайрам интервюси (ҳажвия)\nЖамоатчи ҳажвчимиз байрам арафасида улфатчилик фанлари доктори Маишат Маишатович билан суҳбатда бўлди. Кўпчиликка отнинг қашқасидек танилиб қолган Маишат Маишатович янги йилни кутиб олиш тартиби ҳақида ўз тоифасидаги шахсларга қарата гапириб, шундай деди:\n– Қадрли шишадошлар, азиз ҳамтовоқларим! Мана, янги йил ҳали пробкаси очилмаган «Портвейн»дек қаршимизда маҳтал турибди. Нақадар ғаройиб байрам бу. Унинг ўзига хослик томони шундаки, бу куни эркак зоти ёппасига ичади. Ичишни ўрганган аёллар эса, орага суқилишиб, даврамизни янада кенгайтирадилар. «Яратганнинг олдида шоҳу гадо баробар», деганларидек, ичилгандан сўнг ёши, жинси, касби, амалидан қатъи назар, ҳамма бир хилда алжирай бошлайди. Сиполик, ройишлилик, расмий гап-сўзларга барҳам берилиб, суҳбат чапани тус олади. Натижада, даврадагилар ўртасида мазмуни унча чуқур бўлмаган баҳслар бошланиб, коллектив равишда жанжаллашиш туйғулари камол топади. Менимча, биргалашиб ичишнинг нафосати, оламнинг гулистонлиги ана шунда.\nЛекин, бундай ажойиб давраларда қатнашиш, базми жамшиднинг бошдан-оёқ иштирокчиси бўлиш сиз ўйлаганчалик осон иш эмас, биродари азизлар. Киши бунга жиддий равишда ҳар томонлама тайёргарлик кўрган бўлиши керак. Ўзимнинг кўп йиллик бой тажрибамга таяниб, худди шу масалада сизларга айрим маслаҳатлар бериб ўтмоқчиман.\nХуллас, ичишни ўттиз биринчи декабрнинг илк тонгидан, яъни каллаи саҳардан бошлаган маъқул. Эрталабки бу машғулот унчалар ачимаган пиво ёрдамида ўтказилади. Хўрак учун қалампирланган қурут, капчёнка ёки шўрданак ҳозирлаб қўйишни унутманг. Пивога туз сепиб ичиш қитъиян ман қилинади.\nУч-тўрт шиша пиво отиб олингандан кейин, кишининг кўз томирларида ултра қизғимтир ранг аломатлари пайдо бўлиб, мия тўқималарида енгил сархушлик сезилади. Демак, олам гулистон! Энди тамаки маҳсулотларини тутун ҳолида эрмак қилиб, пича дам олишимиз мумкин.\nСоат ўн бирларга бориб, машғулотнинг иккинчи босқичига ўтамиз. Бу пайтда пиволарни четга улоқтириб, шампандан баҳра олиш фурсати етган бўлади. Қопқоқни ракета қилиб учирганимиздан сўнг, ноёб ичимликни каттароқ идишга тўлдирамиз-да, уни бир кўтаришда уриб қўямиз. Қарабсизки, олам янаям гулистон!\nМашғулотнинг учинчи қисми одатда тушликдан кейин бошланади. Мазкур босқичда биз у ёки бу номдаги ўзимизбоп вино билан мулоқотда бўламиз. Винони ҳар ярим соатда юз эллик граммдан оширмаган ҳолда ағдарма қилиш тавсия этилади. Учинчи босқичнинг охирларига бориб, машғулот ўтказувчининг қорин қисмида бурама оғриқ пайдо бўлиши табиий, чунки вино, пиво ва шампан ошқозонда учрашиб, аёвсиз реактсияга киришади. Айрим тажрибасиз ичувчилар бундан заррача саросимага тушмасликлари керак.\nЗаҳматли ва ҳузурбахш машғулотимизнинг тўртинчи босқичи кечки овқат арафасида бошланиб, киши ўзини идора қилолмай қолгунга қадар давом эттирилади. Эндиликда навбат араққа келганини ўзингиз ҳам сезиб тургандирсиз, азиз шишадошларим. Бу босқичда киши ўзини бутунлай эркин ҳис қилади. Даврада ҳам вазият бошқача: биров-бировни менсимай қўйган, ҳамма гапиришни истайди, аммо уни эшитадиган одам йўқ, биров ўлиб кетган момосини эслаб йиғласа, бошқаси гердайганича ашулани важанг қилади. Қисқача айтганда, олам ниҳоятда гулистон!\nМана энди чинакам байрам бошланди, десак ҳам бўлаверади. Сиз билан биз эса уни мароқли ўтказишга аллақачон тайёрмиз. Чунки, эрта саҳардан бошланган тинимсиз машқлар натижасида танамизни обдон чиниқтириб, ўзимизни қадаҳбозлик жангига пухта шайлаб олганмиз. Энди бизни енгиш анча мушкул. Ҳатто «Коняк» аталмиш маркаи олийлари ҳам бизни осонликча йиқитолмайди.\nБир нарсани алоҳида таъкидлаб ўтишим лозим: машғулотнинг дастлабки уч босқичи уйдан чиқилмаган ҳолда олиб борилади. Бинобарин, кўча-кўйда заруратсиз санғиш ҳушёрхонага тушиш хавфини кескин оширади. Бу кўнгилсиз тадбир эса сиз билан бизнинг байрам дастуримизга киритилмаган. Тўртинчи – ҳал қилувчи босқич шишадошлар даврасида қиёмига етказилади.\nСўзимни якунлар эканман, сиз қадрдонларга мурожаат қилиб айтаманки, базм машғулотларини уюшқоқлик билан олиб бориб, улфатчиликни каминадек устомоннинг қимматли йўл-йўриқларига қатъий риоя қилган ҳолда юқори савияда ўтказайлик...\nБундай вақтда бор овозда баралла қичқиргинг келади: «Бугун дилларда ғалаён! Бўлди! Етар! Шишаю пробкалар зўравонлигига энди чек қўяйлик! Ичимликларга озодлик! Олам бутунлай гулистон бўлсин!»\n"http://www.kutubxona.com/wiki/index.php?title=Anvar_Obidjon._Bayram_intyervyusi_(hajviya)_/_Kiril&oldid=2174" dan olindi


Эрдўған Покистон президенти билан қўшма матбуот конференциясида иштирок этди\n15:20 / 17.11.2016 6982\nТуркия президенти Ражаб Тоййиб Эрдўған расмий ташриф билан Покистонга ташриф буюрди ва у ерда бош вазир Наваз Шариф томонидан тантанали равишда кутиб олинди.\nМаросимдан сўнг икки мамлакат етакчилари матбуот учун суратга тушишди, шундан кейин муҳокамаларга йўл олишди. Бу ҳақида Туркия давлат раҳбарининг расмий сайтида маълум қилинди.\nТуркия Кашмир ҳудудидаги нотинчликдан ташвишда ва мазкур муаммо мулоқот йўли билан ҳал қилиниши керак, дея таъкидлади Туркия президенти Ражаб Тоййиб Эрдўған Покистон президенти Мамнун Ҳусайн билан бўлиб ўтган қўшма матбуот конференциясида.\nУнинг сўзларига кўра, Анқара ва Исломобод қийин дамларда бир-бирларини қўллаб-қувватлашади.\n«15 июлда Туркияда бўлиб ўтган ҳарбий тўнтарув ҳаракати бартараф этилганидан кейин ҳам шундай бўлди», - деди Эрдўған. Давлат раҳбари Фатҳуллоҳ Гуленнинг террорчи оқими ҳар қандай жиноят ва қон тўкишга қодир эканлигига урғу берди.\nTRT нашрининг ёзишича, Эрдўған Туркия ва Покистон ўртасидаги эркин савдо келишувига доир ишларнинг жорий йил охирига қадар ниҳоясига етишига умид билдирган.\nИкки кунлик ташриф доирасида Эрдўған Исломободда бош вазир Навоз Шариф билан ҳам музокаралар ўтказади, парламентнинг юқори ва қуйи палаталари қўшма мажлисида сўзга чиқади.\nПокистонга уюштирган ташрифи давомида Туркия президентига унинг турмуш ўртоғи Амина Эрдўған, бош вазир ўринбосарлари Вейси Кайнак ва Туғрул Туркеш, ҚК бош штаби бошлиғи Хулуси Акар, оила ва ижтимоий сиёсат вазири Фотима Бетул Саян Қоя, ташқи ишлар вазири Мавлуд Човушўғли, энергетика ва табиий ресурслар вазири Барот Олбайроқ, иқтисодиёт вазири Ниҳат Зейбекчи, Миллий разведка ташкилоти раҳбар ўринбосари Ҳоқон Фидан ҳамроҳлик қилишди.\nЭслатиб ўтамиз, Туркия президенти эртага, 18 ноябрь куни Ўзбекистонга ташриф буюради.\nДавлат туризм қўмитаси Туркияга йўл олаётган ўзбекистонликларга огоҳлантириш билан чиқди\nЖамол Қошиқчининг қаллиғи қўриқлов остига олинди\nТрамп ва Эрдўған Қошиқчи ҳамда Брансон ишини муҳокама қилишди